
1. Tănăsescu-Vlas, Adrian (trad.) 


Rugăciuni pentru ziua Duminicii 
Rugăciune după Utrenie 


Slavă Ţie, Doamne, Dumnezeul meu, că m-ai învrednicit să văd ziua prea sfintei 
Tale învieri, întru care ai slobozit sufletele drepţilor, care erau legate în iad! De 
această slobozenie, Stăpâne, doresc şi eu: dezleagă-mă pe mine, cel legat cu păcate 
multe! Strălucească lumina harului Tău în sufletul meu cel întunecat, că știu 
îndurările Tale nenumărate şi iubirea Ta de oameni cea negrăită, că dintru neființă 
intru ființă m-ai adus şi cu asemănarea chipului Tău m-ai împodobit, cu cuvânt şi 
cu înţelegere mai presus de dobitoace m-ai înălţat şi stăpân m-ai pus al făpturi 
toate. 


Tu, Cel ce ţii vremurile şi anii vieţii mele, din tinereţile mele şi până acum Te-ai 
îngrijit mult să mă mântuiesc şi vrei să mă ai împreună vorbitor cu prea frumoasa 
ceată a îngerilor Tăi - iar eu, ticălosul, împiedicatu-m-am cu mintea spre voia mea, 
prin iubirea trupească m-am aruncat în tina cea de ruşine a păcatului şi de harul 
Tău m-am îndepărtat. Şi pentru aceasta suspin din adâncul inimii şi lăcrimez cu 
sufletul meu cel îndurerat: la Ziua Judecăţii mă gândesc, şi slăbesc cu totul. Cum 
mă voi afla acolo? Ce cuvânt de răspuns voi da pentru păcatele mele? Ce hotărâre 
va fi mie de la Judecătorul? Unde voi ascunde mulțimea fărădelegilor mele? Că nu 
este cine să ajute, nici cine să izbăvească, şi ce voi face, Doamne al meu, Doamne? 
Nu ştiu de cine mă voi apropia ca să se mântuiască sufletul meu. 


Vremea vieţii mele puţină este: pentru aceasta, pironeşte trupul meu de patima Ta. 
Să nu mă aflu gol de faptele cele bune, să nu mă fac de batjocură dracilor, că, iată, 
ca un prunc am fost împiedicat de vrăjmaşul meu, căzut-am în pieirea cea mai de 
pe urmă. Nu a mai fost alt om păcătos ca mine, că prin faptele mele rele l-am 
alungat pe îngerul păzitor al sufletului meu şi l-am primit pe pierzător, care pune 
în inima mea cele necuvioase. 


Tu însă nu mă lăsa să pier până în sfârşit, lisuse, nume bun! Cela ce din ţărână m-ai 
zidit şi viaţa mi-ai dăruit, caută spre smerenia mea, că deşi am greşit fără număr, n- 
am înălțat spre dumnezeu străin mâinile mele, nici nu m-am deznădăjduit defel, 
căci am cugetat la chipul iubirii Tale de oameni, pe care ai arătat-o asupra celor ce 
au păcătuit mai înainte. 


De David îmi aduc aminte, care după ce a primit darul prorociei a căzut în groapa 
prea curviei, dar pocăindu-se Ție, Dumnezeului şi Făcătorului, s-a făcut vrednic de 
harul Tău. 


Şi pentru Ahav Însuţi vesteşti cuvânt prorocului, grăind: „Nu voi face lui răul pe 
care l-am zis mai înainte, că l-am văzut cum umblă tânguindu-se, mâhnit pentru 
păcatele sale!" Aşa, Doamne, şi încă voi adăuga, plângând, înaintea Ta rănile mele 
mari şi anevoie de vindecat. 


Mânase a nelegiuit mult, tot Israilul spurcând şi pe Tine, Dumnezeul părinţilor săi, 
mâniindu-Te, şi a fost dat spre cazna celui de alt neam, care I-a închis în vas de 
aramă şi ca pe un dobitoc îl hrănea cu iarba - şi, văzând pierzarea sa şi pomenind 
păcatele sale pe care le făcuse înainte, a strigat , din lanţuri către Tine. Dumnezeu 
Făcătorul, şi prin nădejde a fost scos de acolo în chip prea slăvit: aşijderea şi eu 
toate răutățile le-am făcut în viaţa mea şi nevrednic m-am făcut de mila Ta - şi cum 
voi căuta spre înălțime, către Tine? Cum mă voi arăta feţei Tale după ce am sfâşiat 
haina cea dintâi, ţesută mie de Dumnezeu, şi am spurcat veşmântul trupului meu? 
Ci Tu curăţeşte-mă, ca un Mântuitor, şi iartă-mă, ca un Dumnezeu; caută spre 
smerenia mea şi nu pomeni răutățile păcatelor pe care le-am făcut asupra săr- 
manului meu suflet, că nădăjduiesc spre mila Ta şi strig către Tine cu strigăt mare: 
Pomeneşte, Doamne, graiurile pe care le-au grăit prea curatele Tale buze: Căutaţi 
ŞI veţi găsi, cereţi şi se va da vouă, că n-am venit să chem la pocăință pe drepți, ci 
pe păcătoşi, dintre care cel dintâi sunt eu. 


Și acum mărturisesc asupra mea fărădelegile mele: chiar dacă aş tăcea, Tu, 
Doamne, cunoşti acestea - însă, Preamilostive, primeşte-mă ca pe tâlharul, ca pe 
vameşul, ca pe curva şi ca pe fiul risipitor, fiindcă toți se deznădăjduiseră de 
aceştia, însă Tu i-ai primit şi cetăţeni ai Raiului i-ai făcut. Primeşte pocăinţa mea. 
a nevrednicului Tău rob. 


Doamne, lisuse Hristoase, Cela ce cu cuvântul ai curățit pe cei leproşi, curăţeşte 
întinăciunea sufletului meu şi fii mie ajutător, cu puterea Crucii Tale apără-mă, şi 
cu Duhul Tău cel Sfânt mă întăreşte, şi întoarce-i înapoi ruşinaţi pe cei ce se luptă 
cu mine. Gura mea să mărturisească mulțimea milelor Tale, că ai fost mie ajutător 
în tot necazul şi mângâietor în ziua întristărui mele. Şi acum nu lepăda rugăciunea 
robului Tău (numele), ci mântuieşte sufletul meu cel împătimit şi miluieşte-i pe toți 
creştinii, pentru rugăciunile prea curatei Maicu Tale, Stăpânei noastre de Dumne- 
zeu Născătoarea, că Tu eşti Dumnezeul nostru şi cu umilinţă la Tine cădem: Tată, 
şi Fiule, şi Duhule Sfinte, miluieşte-ne pe noi în veci! Amin! 


Rugăciune după Ceasuri 


Dumnezeule Atotputemice, Doamne Fără de început, Împărate Înalte şi Prea slă- 
vite, care stăpâneşti peste toată făptura văzută şi nevăzută, Cela ce şezi pe heruvimi 


şi eşti lăudat de serafimi, Căruia se roagă îngerii şi se închină toate puterile cereşti! 
Ție slujesc cinurile de Sus cu mule şi făptura de jos de Tine se cutremură cu frică; 
Tu eşti Dumnezeu, Singurul fără de păcat! Nu mă trece cu vederea pe mine, cela ce 
mă rog Ție în acest ceas al zilei, întru care Te-ai arătat apostolilor Tăi după Înviere, 
fund ei cuprinşi de întristare, şi s-a prefăcut întristarea lor întru bucurie prin 
arătarea prea curatei Tale mâini şi prea curatelor Tale coaste: prefă şi întristarea 
sufletului meu, care mă ţine acum, şi izbăveşte-mă de mâhnirea păcatului. 


Nu mă trece cu vederea pe mine, Stăpâne, în ceasul acesta, întru care ai grăit lui 
Zaheu: S-a făcut mântuire casei tale. Sfânt eşti: dă mântuire casei sufletului meu, 
fiindcă am spurcat sălaşul acesta sufletesc şi nu e vrednic să primească Trupul Tău 
prea curat. 


Ca un Bun şi de oameni lubitor, primeşte împreună vorbirea rugii mele în ceasul 
acesta, întru care ai vorbit cu femeia samarineancă şi, spunând cele ascunse ale 
sufletului ei, ai poruncit să ceară apele vieţii. 


Doamne, Dumnezeul meu! Tu ştii cele ascunse ale inimii mele: dă-mi o picătură 
din mila Ta, că la Tine este izvorul vieţii, stinge sufletul meu pârjolit de văpaia 
păcatului, potoleşte setea inimii mele şi dă-mi să trec cu bucurie ziua aceasta, 
întru care s-a dat miel lui Avraam în locul lui Isaac spre jertfire, închipuindu-se 
jun-ghierea Ta pentru lumea întreagă. 


Făcătorule de bine lisuse, Mielul lui Dumnezeu! Caută spre smerenia mea, şi în- 
dreptează rugăciunea robului Tău (numele), şi primeşte din gură păcătoasă jertfa 
aceasta cuvântătoare, că deşi sunt necurat şi spurcat cu totul, în milostivirea Ta am 
nădăjduit, fiindcă n-ai lepădat cei doi oboli ai văduvei, ci mai mult decât toate 
celelalte jertfe i-ai lăudat, şi pe vameşul care se ruga suspinând I-ai îndreptățit. Nu 
mă urgisi nici pe mine, cela ce cer iertarea greşalelor, ci ca pe tâlhar şi ca pe fiul 
risipitor miluieşte-l pe cel ce se pocăieşte pentru greşalele sale, că bine eşti 
cuvântat împreună cu Tatăl şi cu Duhul Sfânt, acum şi pururea şi în vecii vecilor. 
Amin! 


Rugăciune după Vecernie 


Bine Te cuvântez, Doamne, Dumnezeul meu, şi laudă nevrednică aduc Ţie din bu- 
ze spurcate şi din inimă necurată. Prea slăvesc numele Tău cel sfânt, că pentru 
mine, păcătosul, pururea Te îngrijeşti şi îndelung rabzi aşteptând pocăinţa mea, iar 
eu mereu Te mânii călcând poruncile Tale dumnezeieşti - şi ce voi grăi înaintea 
slavei Tale, Doamne? Că Tu ştii nebunia mea şi păcatele mele nu s-au ascuns de 


Tine. Nici acum nu mă lepăda de la fața Ta pe mine, cel ce am buze necurate şi 
cutez a slavoslovi dumnezeirea Ta şi a aduce prinosul acestei rugăciuni de seară 
Ție, Celui pe care suflarea toată şi toată făptura Te slăvesc cu frică multă, că de la 
Tine este toată darea cea bună. 


Doamne, Dumnezeule, Cela ce ridici păcatele lumii întregi! Şterge şi fărădelegile 
mele nenumărate şi negrăite, ale celui ce am ajuns în ceasul din urmă al zilei 
acesteia, m-am trezit din deşertăciune şi caut ajutorul şi ocrotirea Ta, că iubirea Ta 
de oameni este nebiruită. Cela ce ai primit pe cel venit în ceasul al unsprezecelea şi 
deopotrivă l-ai făcut cu cei ce au purtat osteneala întregii zile, primeşte-mă şi pe 
mine, cela ce nu doar această zi în lenevie am irosit, ci toată vremea vieţii mele 
zadarnic am cheltuit-o şi niciodată n-am făcut lucruri duhovniceşti. 


Nu mă osândi, Stăpâne, că pe cei ce au fost chemaţi la cina Ta şi s-au lepădat din 
pricina învârtoşării inimii lor, ci află-mă pe mine, cela ce rătăcesc pe la răspântiile 
vieţii şi caut cina Ta cea hrănitoare de suflet, că, iată, şi ziua s-a plecat de acum, şi 
soarele întâmpină ceasul serii, şi înţelepții îşi gătesc candelele pentru că atunci 
când vei veni în miez de noapte să-i iei cu Tine în cămara cereştii Împărăţii, căreia 
părtaş fă-mă şi pe mine, nepomenind mulţimea păcatelor mele, ci miluindu-mă cu 
mila Ta cea obişnuită. 


Nu mă lăsa să adorm spre moarte, ci întăreşte mădularele trupului meu, pe care le- 
am slăbănogit cu păcatele. Întăreşte sufletul meu cel clătinat de tulburare, şi 
depărtează de la inima mea gândurile spurcate, şi luminează-mi mintea, care s-a 
întunecat cu pofta cea rea, că şi rugăciuni de noapte să înalţ Ție, Doamne lisuse 
Hristoase! Pleacă urechea Ta spre ruga mea şi iartă toate păcatele mele. Sfârşit bun 
dăruieşte-mi, şi aşa slobozeşte-mă din trupul meu, şi înger de pace dă-mi, care să 
mă izbăvească de stăpânitorii văzduhului, pentru rugăciunile Preasfintei Născă- 
toare de Dumnezeu şi ale sfintelor puteri cereşti, ale lui Mihail şi Gavrul, Urul şi 
Rafail şi ale tuturor sfinţilor Tăi, care din veac bine au plăcut ie, că bine eşti 
cuvântat întotdeauna, împreună cu Tatăl şi cu Sfântul Duh, în vecii cei nesfârşiți. 
Amin! 


Rugăciune după Vecernie, către îngeri 


Ca cei ce staţi prea luminat înaintea Luminii celei dintâi, luminători cu chip de foc, 
luminaţi-mă cu rugăciunile voastre pe mine, care petrec în întunericul păcatului, ca 
ceia ce primiţi prea îmbelşugat strălucirea Dumnezeirii Celei în Trei Sori! Iată, 
înaintea voastră am stătut acum, alungând somnul cel greu: nu arătaţi deşartă nă- 
dejdea mea. 


Puterilor îngereşti cereşti! Văzând smerenia sufletului meu, cu milostivire primiți 
rugăciunea mea. Nu am virtute să adaug la aceasta, că nechibzuit fiind te de- 
părtezi de virtute, suflete. Mă bucur grijind de trup, ce va să se prefacă în ţărână. 
Cinstit cu chipul Ziditorului, am îndrăgit viaţa dobitocească şi m-am împărtăşit de 
starea necuvântătoare, pornirilor supunându-mă. Venit-a sfârşitul vieţii mele, şi de 
răutăți nu m-am lepădat. Pentru aceasta, căzând, mă rog vouă, mulțime a arhan- 
ghelilor netrupeşti şi cinuri îngereşti: izbăviți-mă de focul gheenei, rugaţi-vă să mă 
înfrânez de la patimi! Puterilor, sfinte cinuri, supuneţi-mă legilor dumnezeieşti! 
Puteri de Sus, faceţi-mă puternic împotriva vrăjmaşului văzut şi a celui nevăzut! 
Cu rugăciunile voastre plăcut faceţi-mă acum Ziditorului, că vrea pocăinţa oame- 
nilor, pentru care S-a înomenit întrupându-Se. 


Cu ceata celor ce s-au mântuit număraţi-mă, Mihaile şi Gavriile, mai-marilor voie- 
vozi ai îngerilor: de văpaia ce nu se stinge mă izbăviţi! Începătoriilor şi stăpâniilor 
şi domniilor netrupeşti, nu mă lepădați pe mine, nevrednicul: la voi am alergat, 
ticălosul de mine, ca la unii ce sunteți apărători. Izbăviţi-mă de munci, că pe voi v- 
am câştigat solitori şi mijlocitori către Dumnezeu, arhanghelilor! Pentru aceasta, 
slavă se cuvine Tatălui şi Fiului şi Sfântului Duh, şi acum şi pururea şi în vecii 
vecilor. Amin! 


Rugăciuni pentru ziua de Luni 
Rugăciune după Utrenie 


La voi, ca la nişte apărători şi păzitori ai vieții mele, eu, ticălosul şi mult greşitul 
(numele), cad rugându-mă şi cerând de la mila voastră, văzătorilor ai măririi 
dumnezeieşti, Sfinților îngeri, care cu cutremur înconjurați cinstitul tron al Prea- 
sfintei Treimi şi sunteţi luminaţi de strălucirea cea negrăită a slavei dumnezeieşti! 
Rugaţi pe Atotmilostivul şi Atotînduratul şi de oameni lubitorul Dumnezeu să mă 
izbăvească de tot răul care se abate asupra mea. 


Mihaile, sfinte mai-mare voievod, întâiule închinător al Sfintei Treimi, asupra-ve- 
ghetorul şi păzitorul neamului omenesc, care luminezi cu minunile lumea! Dă-mi 
şi mie a săvârşi în chip plăcut lui Dumnezeu petrecerea zilei, neispitit de gânduri 
rele şi de fapte viclene; deschide urechile auzului meu ca să aud şi să pricep 
cuvintele cele bune şi de suflet folositoare ale lui Dumnezeu şi să văd cu ochii 
lăuntrici, că încă sunt cuprins de bezna păcatului în care, petrecând în toate zilele 
vieții mele, L-am mâniat pe Bunul şi Cel fără de răutate şi îndelung-răbdătorul 
Făcător şi Stăpân al meu, căruia stând înainte cu frică, puteri cereşti, şi înălţându-l 
cântare, rugați-vă pentru mine, cela ce în tot ceasul păcătuiesc, ca să nu mă 
mănânce pe mine sabia iuțimii Domnului, că fărădelegile mele foarte au covârşit 
capul meu, ca o sarcină grea apăsat-au grumazul meu. Şi încă voi pomeni vremea 
cea trecută a vieţii mele, că mă ştiu călcător de lege, pricepând că mai mult decât 
orice om am făcut cele rele şi necuvioase şi neplăcute lui Dumnezeu, şi mă tern ca 
nu cândva foc, din cer pogorându-se, să mă ardă ori să mă înghită de viu prăpastia 
cea mai dedesubt - dar ştiind îndelungă răbdarea şi adâncul iubirii de oameni 
dumnezeieşti, nu deznădăjduiesc de sine-mi, că nu trimite caznă după vrednicie, ci 
aşteaptă pocăinţa mea. 


Sfinte Gavriile, mijlocitorule al bucuriei şi binevestitorule al mântuirii, preschim- 
bătorule al necazului şi pierzătorule a tot răul! Fii mie ajutător în ceasul când voi fi 
biruit de patimă, cercetează-mă cu sfânta ta cercetare, luminează-mi sufletul întu- 
necat de păcate multe, întăreşte-mă să fac faptele cele bune! Strig către tine cu 
strigăt mare şi rugându-mă cad la tine: nu mă trece cu vederea pe mine, robul tău, 
ci degrab sârguieşte-te ca să nu mă ajungă sfârşitul, ca moartea să nu apuce înainte 
şi să răpească ticălosul meu suflet, care încă pătimeşte în obiceiurile cele spurcate, 
şi să mă iei nepregătit din această viaţă, şi să mă duci fără de răspuns înaintea Celui 
ce judecă după faptele fiecăruia, ci, ca cela ce ai către Dumnezeu îndrăznire a te 
ruga pentru toţi, cere să mi se ierte şi mie greşalele! 


Sfinte Urule, vezi necazul meu şi războiul vrăjmaşului, de care sunt pururea biruit! 
Te chem în ajutor:grăbeşte să mă ocroteşti, ca să se trezească mintea mea din 
somnul păcatului, că mă mir cum sunt furat de poftele trupeşti, şi petrec în fapte pe 
care le urăsc, şi cele necuvioase cugetând mă aflu parcă rupând cu mâinile harul lui 
Dumnezeu, care aşteaptă să mă întorc. Vai mie, că nu am temelie trainică pocă- 
inţei! Şi cine va da ochilor mei lacrimi ca să plâng pentru sine-mi către Milostivul 
Dumnezeu, ca să trimită mila Sa şi să mă smulgă din marea vieţii, care se învol- 
burează de valurile păcatului, în care cufundat fiind nu primesc să fiu oblojit şi 
tămăduit prin grabnică pocăință? Ştiu legăturile mele şi nu voiesc să mă dezleg de 
ele, împiedicat fund de a trupului slăbiciune. 


Sfinte Rafaile, îndeamnă o legiune de Sfinţi îngeri să se roage Stăpânului şi Dom- 
nului pentru săracul şi smeritul meu suflet, care se căieşte pentru răutăţile săvârşite 
înainte, ca nu cândva să nu apuc seara şi să se bucure de mine vrăjmaşul meu, 
zicând: „lată, omul deşertăciunii s-a asemănat şi zilele lui ca iarba au trecut", că 
stricăcioasă şi degrab pieritoare e firea mea. 


Doamne lisuse Hristoase, Fiule al lui Dumnezeu, căzând mă rog ie: caută spre 
mine şi mă miluieşte, scoate sufletul meu din temniţele fărădelegii înainte să plec 
de aici şi să vin la judecata înfricoşătoare. 


Primeşte, Doamne, pe cei ce se roagă pentru noi: sfinţii îngeri şi arhangheli, heru- 
vimii şi serafimii, puterile şi stăpâniile, tronurile şi domnule, începătoriile cele 
înalte Te roagă pentru lumea întreagă. Pentru rugăciunile lor şi ale prea curatei 
Maicii Tale, Stăpânei noastre de Dumnezeu Născătoarea, izbăveşte-mă de ruşine, 
şi de întunericul cel mai dinafară, şi de viermele cel otrăvit care nu adoarme, şi de 
văpaia ce nu se stinge, că Tu eşti Mielul lui Dumnezeu, Cela ce ridici păcatele 
întregii lumi, care Te-ai răstignit pe Cruce pentru a noastră mântuire şi Te-ai adus 
ca jertfă pentru noi, păcătoşii. 


la aminte la rugăciunea mea şi trimite înger sfânt, păzitor sufletului şi trupului, ca 
de acesta fiind povăţuit, să mă izbăvesc de toţi vrăjmaşii cei văzuţi şi cei nevăzuţi 
şi să mă învrednicesc a primi slava Ta dimpreună cu toți cei ce bine au plăcut Ție 
din veac, că Tu eşti Dumnezeul nostru, şi la Tine alerg, şi la Tine nădăjduiesc. Că 
de am şi greşit cu mult mai mult decât toţi oamenii, de Tine nu m-am lepădat, nici 
nu am ridicat mâinile mele spre dumnezeu străin, ci Ţie mă rog, Doamne lisuse 
Hristoase, şi pe Tine bine Te cuvântez, şi Ţie mă închin, Dumnezeului Celui Unuia 
în Treime, Tatălui şi Fiului şi Sfântului Duh, şi acum şi pururea şi în vecii vecilor. 
Amin! 


Rugăciune după Ceasuri 


La Tine, Atotţiitorule, Preasfântule Împărate, căzând mă rog şi chinuindu-mă cu 
sufletul milă cer! Mâinile Tale m-au făcut şi viață mi-ai dăruit, iar vrăjmaşul 
uneltitor, năvălind cu neruşinare asupra mea, a scrâşnit asupra mea dinţii săi şi cu 
săgeata nelegiuită m-a săgetat, cu sabia păcatului m-a lovit: mult s-a luptat cu 
mine, şi m-a răpus. Căzut-am în laţurile păcatului ca o fiară spre vânare, şi m-a 
vânat. Simţit-am rana nevindecată, căutat-am pe pământ doctor, şi n-am aflat, ci 
spre Tine înalţ din suflet graiuri de rugăciune: Stăpâne Doamne, Făcătorule al tu- 
turor, Dumnezeule, Părinte, Cârmuitorule al sufletelor noastre! Greşit-am la cer şi 
înaintea Ta: să nu trimiţi mânia cuvenită faptelor mele, ca să nu fiu ca un veşmânt 
mâncat de molie sau ca un fier ros de rugină, că iată, fărădelegile mele au căzut 
asupra mea, şi păcatele mele au acoperit capul meu, şi s-a făcut mie miezul zilei ca 
miezul nopţii. 


Înainte de a mânca mi-a venit suspin, şi toată viaţa mea a fost răpită de întristare, şi 
frică s-a sălăşluit în inima mea, că socoteală mi-ai cerut pentru fărădelegea mea şi 
toate păcatele mele le-ai cercetat, adus-ai asupra mea ispită şi mânie mare ai pus 
asupra mea, şi pentru aceasta nu pot să mă arăt înaintea Ta, nici să ridic mâinile 
mele spre înălțime, însă rugându-mă fără contenire cer izbăvire în toată ziua, că am 
în ceruri Martor credincios: pe Fiul Tău Cel Unul-Născut, Domnul nostru Iisus 
Hristos, pe care L-ai trimis să-i mântuiască pe păcătoşi, că EI a zis: Cereţi, şi se va 
da vouă. Doamne, Dumnezeul meu! Să intre înaintea Ta rugăciunea mea; pleacă 
urechea Ta spre ruga mea. Adu-Ţi aminte, Doamne, că ţărână sunt; măsurată e via- 
ţa mea, numărați sunt anii mei şi socotite îmi sunt lunile. La jumătatea zilelor mele 
nu mă pierde, ca să nu mă întorc în ţărâna întunericului celui veşnic, unde nu este 
lumină, nici viaţa veşnică oamenilor. Să nu soarbă gheena sângele meu, ci dă-mi 
mie vreme de pocăință, că nu ceri moartea păcătosului, că Milostiv eşti şi de 
oameni lubitor, având adânc mare de îndurări şi aflându-Te aproape de păcătoşi, 
împlinind robilor Tăi cererile cele cuviincioase. 


Făcătorule de bine Iisuse, strălucirea Tatălui, Lumina neapropiată! Luminează 
ochii mei cei întunecaţi şi dăruieşte-mi iertarea păcatelor mele multe, pentru rugă- 
ciunile cereştilor Tale puteri, ale îngerilor, arhanghelilor, începătorulor, tronurilor 
şi domniilor, heruvimilor, serafimilor şi prea curatei Tale Maici, Doamnei noastre 
de Dumnezeu Născătoarei, şi ale tuturor sfinților Tăi, cu ale căror soliri miluieşte- 
mă, Tată, şi Fiule, şi Duhule Sfinte, că Tu eşti Dumnezeul meu şi cu sunt robul 
Tău, de la Tine milă cer totdeauna, acum şi pururea şi în vecii vecilor. Amin! 


Rugăciune după Vecernie 


Stăpâne Doamne, Făcătorule a toată făptura văzută şi nevăzută, Dumnezeule al 
puterilor, Ziditorule al veacurilor, care ai făcut vremurile şi anii, care ai pus măsură 
zilei şi nopţii cu ceasurile, care ai despărţit lumina de întuneric şi ai văzut că este 
bună, care m-ai învrednicit şi pe mine, smeritul, să ajung în ceasul cel de pe urmă 
al zilei acesteia, întru care slujbă de seară Îţi aduc Ţie! Îndreptează rugăciunea mea 
ca pe o tămâie înaintea Ta; întăreşte picioarele mele întru poruncile Tale şi sfin- 
țeşte înălțarea mâinilor mele; curăţeşte gura mea cu curăția cuvintelor Tale şi pune 
înca Ta în inima mea; acoperă sufletul meu cu umbra Duhului celui Sfânt; întă- 
reşte mădularele mele, ce se pornesc spre rău, şi nu mă lăsa lipsit de ocrotirea Ta, 
că Tu ştii neputinţa firii mele, că mai slab decât pânza de păianjen mă aflu când 
încerc să fac placul Tău. 


Doamne lisuse Hristoase, Fiul lui Dumnezeu, Preabunule Doamne, ajută ticăloşiei 
mele! 


Cel ce ai zis cu bine grăitoarele Tale buze: Cheamă-Mă, şi te voi izbăvi şi acum 
chem şi strig fără încetare: nu mă da pe mine doririi şarpelui, ca să nu fiu părtaş 
pierzării, ca să nu se întoarcă buzele mele de la slavoslovirea Ta şi să nu mă fac 
bucurie vrăjmaşului, să nu se laude asupra mea grăind: „Unde e Dumnezeul tău?" 
Tu eşti Dumnezeul meu. Cela ce ai adâncul iubirii de oameni şi nu Te desparți 
niciodată de robii Tăi, ci dăruieşti cererile celor ce Te iubesc: primeşte ruga mea 
din ceasul acesta, ca în toată ziua şi toată noaptea să aduc Ție prinosul laudei, 
căindu-mă pentru zilele trecute ale vieţii mele, în care m-am asemănat dobitoacelor 
necuvântătoare prin îmbuibare şi prin beţie şi prin toate poftele necurate, prin care 
m-am depărtat de Tine. 


Zidirea mâinilor Tale fiind şi făptura Ta, m-am făcut rob vrăjmaşului, care până 
acum mă fură cu uneltirile sale, voind a mă îneca în adâncul păcatului. Grăbeşte de 
mă întâmpină şi zi sufletului meu: „„Mântuirea ta sunt Eu!" 


Să mărturisească gura mea mulțimea milei Tale, că m-a miluit şi m-a mântuit pe 
mine, păcătosul, şi voi lăuda numele Tău în veci. Şi aşa mă slobozeşte din trupul 
meu, înconjurând cu îngeri spre ocrotire sufletul meu, ca să-l petreacă neispitit de 
vameşii cei răi care stau la porțile cerului, ca şi părţii Tale celei de-a dreapta părtaş 
să fiu dimpreună cu toţi cei ce bine au plăcut înaintea Ta, pentru rugăciunile prea 
curatei Născătoare de Dumnezeu şi Sfântului proroc, Înainte-mergătorului şi 
Botezătorului Tău loan, şi ale tuturor sfinţilor, că bine eşti cuvântat şi proslăvit 
dimpreună cu Tatăl şi cu Sfântul Duh, şi acum şi pururea şi în vecii vecilor. Amin! 


Rugăciune după Vecernie, către Sfântul Mergător înainte 


Din vieţuirea cea deşartă ieşind, la tine alerg, robul Tău (numele) şi cer de la mila 
Ta: nu mă trece cu vederea, prorocule şi mergătorule Înainte, pe mine, spurcatul. 
Mâinile mele tind: nu mă lepăda pe mine, spurcatul, ci cu lină milostivire şi cu 
iubire de oameni caută către mine, că iată, cu dulceţile m-am spurcat, şi am ascultat 
de îndemnurile vrăjmaşului, şi n-am ascultat de glasul Dumnezeului meu, chipul 
frumuseţii dumnezeieşti l-am întunecat şi am stârnit ţărâna împotriva lui. 


Pentru aceasta mă rog ţie, mergătorule Înainte: fii mie rugător cald către Hristos, 
Mântuitorul şi Ziditorul, arată umilitele mele rugăciuni a fi roade vrednice de po- 
căinţă, primeşte mica mea suspinare şi îndreptează înălțarea mâinilor mele; în Ziua 
Judecăţii mă izbăveşte şi pe Judecător înduplecă-L spre milostivire, că pe tine te 
am ocrotitor şi te rog ca pe ajutorul şi nădejdea mea către Dumnezeu: tinde-mi mie, 
robului tău, mâna cu care ai botezat pe Hristos, Dumnezeul meu! 


Mă spăimântez şi mă cutremur de judecata ce va să fie, dar sub milostivirea ta 
alerg şi către tine tind ochii mei: nu mă lepăda pe mine, robul tău, mergătorule îna- 
inte! Cu rugăciunile tale cele de toată noaptea izbăveşte-mă pururea de păcatele 
cele rele care mă ţin, fă-mă să aduc laudă, priveghind cu cântări, lui Hristos, pe 
care L-ai botezat, Căruia se cuvine toată slava, cinstea şi închinăciunea, Tatălui şi 
Fiului şi Sfântului Duh, şi acum şi pururea şi în vecii vecilor. Amin! 


Rugăciuni pentru ziua de Marţi 
Rugăciune după Utrenie 


Botezătorule al lui Hristos, propovăduitorule al pocăinţei! Nu mă trece cu vederea 
pe mine, cel ce mă pocăiesc, ci, alăturându-te cereştilor puteri, roagă-te Stăpânului 
pentru mine, nevrednicul robul tău (numele), cel schilav şi neputincios, care cad în 
necazuri multe, istovit de gândurile înviforate ale minţii mele. Că iată, stau înainte 
fiind pârât de faptele mele negre, cu multe poveri fiind acoperit, pustiit de patimile 
vieţii, şi zac în noroiul faptelor mele, stăpânit de tulburare, fără să am sprijin din 
vreo parte, acoperind bubele sufletului meu cu zdrenţele de ruşine ale păcatului, 
rătăcit de la calea dreaptă care duce în viaţă, abătut pe cărarea fărădelegii, din toate 
părţile strâmtorat de gândurile minţii mele. Întorsu-m-am la patimă când m-a 
străpuns pe mine spinul păcatului, de conştiinţă fund osândit şi de toți oamenii 
defăimat. În trândăvire săvârşind toate zilele vieţii mele având orbiţi ochii inimii, 
mi-am spurcat haina sufletului şi tot trupul meu cu răutatea l-am întinat. 


Curviei celei fără de cuviinţă i-am deschis uşile simţurilor; din tinereţe şi până 
acum fără frâu am făcut toate relele, şi mă tem că voi fi tăiat ca smochinul 
neroditor când va veni securea morţii şi mă va da spre mistuirea focului care nu se 
stinge, de care se cutremură şi satana şi din care nu poate să scoată nimeni. 


Vai mie! Suflete, pricepe şi vezi îndelunga răbdarea lui Dumnezeu, că nu voieşte 
moartea păcătosului! Vai mie, ce am dobândit în vremea trecută a vieţii mele! Că 
nu este, de la începutul lumii şi până acum, nici un păcătos pe care să nu-l fi în- 
trecut cu greşalele, că eu sunt peşteră a tuturor faptelor celor rele, neavând nici- 
decum sfârşit obiceiului păcătos. 


Pironită e mintea mea de lucrurile pământeşti, şi ce să fac nu ştiu, nici de cine să 
mă apropii ca să se mântuiască sufletul meu, fără numai de tine, Ioane, 
mergătorule înainte, că te ştiu mai mare decăt toţi, că tu te-ai învrednicit să te 
atingi de creştetul prea curatului Miel al lui Dumnezeu, Celui ce ridică păcatele 
lumii întregi, pe care roagă-L pentru săracul şi smeritul meu suflet, că măcar de 
acum, din ceasul al unsprezecelea, purtând jugul lui IHristos, să primesc şi plata 
cea bună din mâna Domnului, ca nu cândva să mă ajungă seara, să nu mai răsară 
soarele şi să mă cuprindă noaptea cea de spaimă şi înfiorare şi întunericul cel 
adânc; ca nu cândva să rămân în afara uşilor sfintei cămări de nuntă, bătând fără 
nici un spor, având candela stinsă prin trândăvire şi lenevire, şi atunci să se arate 
deşartă nădejdea mea. 


Când toată făptura se va înfățişa judecății lui Hristos, unde se vor arăta faptele 
fiecăruia fără cercetare şi iscodire, atunci îngerii vor sta înainte cu frică, tunetele se 
vor teme, fulgerul se va cutremura, pământul se va clătina, foc sălbatic se va re- 
vărsa, nimicindu-i pe cei nelegiuiţi, dintre care cel dintâi sunt eu. Atunci drepți se 
vor bucura, Cuvioşii se vor veseli, feciorelnicii se vor mări, mucenicii se vor 
încununa, apostoli în nori vor fi rapid, prorocii se vor proslăvi şi toți sfinţii se vor 
odihni de ostenelile cu care au pătimit pentru Hristos în veacul cel de acum: dar ce 
voi face eu, ticălosul, că în plăceri am săvârşit toate zilele vieţii mele şi în cugetări 
spurcate am petrecut anii mei? Moartea aştept de acum, şi neavând vreodată durere 
în inimă pentru păcate, muncă veşnică mi-am agonisit şi pentru cereasca Împărăţie 
nu m-am grijit. 


Propovăduitorule al lui Hristos, cinstite Mergătorule înainte, cel din urmă între pro- 
roci, întâiule între mucenici, pe mine, povăţuitorule al postitorilor şi învăţătorule al 
curăţiei, prietene de aproape al lui Hristos, nu mă trece cu vederea! Pe tine te rog şi 
la tine cad: nu mă lepăda de la ocrotirea ta, ci ridică-mă pe mine, sărmanul, cel 
căzut cu păcate multe! Înnoieşte sufletul meu prin pocăință, care este al doilea bo- 
tez, că tu eşti începător amândorura: prin botez speli păcatele strămoşeşti şi prin 
pocăință curăţeşti întinarea sufletului. Curăţeşte-mă pe mine, păcătosul: buzele 
nevrednice strigă către tine şi sufletul cel spurcat se roagă, inima necurată suspină 
din adânc. Tinde dreapta ta prea curată, smulge-mă din mâinile vrăjmaşilor mei, ca 
nu cândva viclenii draci să-mi oprească sufletul după despărțirea de trup şi să nu 
zică: „Aceasta este ziua pe care am aşteptat-o!" 


Doamne al meu, lisuse Hristoase! Pentru rugăciunile Sfântului loan, Botezătorului 
Tău, nu mă da dracilor, ca să nu se bucure şi să se laude, zicând: iată, ai ajuns în 
mâinile noastre!" Iubitorule de oameni, Împărate Atotputernice! Stinge amenin- 
țarea lor şi doboară trufia lor semeaţă, că ştiu, Doamne, mulțimea păcatelor mele, 
că nu au număr, însă nădăjduiesc în marea îndurărilor Tale, mă întorc ca fiul risi- 
pitor: primeşte-mă ca pe unul dintre argaţii Tăi. 


Te rog ca hananeeanca: să mă satur şi eu, ca un câine, din fărâmiturile care cad de 
la masa Ta cea sfântă. 


Doamne al nostru, lisuse Hristoase! Ca leprosul strig: „Dacă voieşti, poţi să mă 
curăţeşti!" 


Nu zic ca slăbănogul: „Doamne, nu am om!", că Tu eşti Fiul Omenesc, care pentru 
mine 'Te-ai îmbrăcat cu trup şi neputinţa firii noastre ai purtat, care pe cea cu cur- 


gere de sânge prin atingerea hainei Tale ai curăţit-o, care şi pe tâlharul ce într-un 
singur ceas s-a mărturisit l-ai primit şi părtaş al Raiului I-ai făcut. 


Tu, Doamne, Dumnezeul men, primeşte acum mărturisirea mea, dă-mi să trec 
această din urmă zi aşa cum Îţi place Ție. Nu e în mine parte întreagă, pentru că am 
căzut, ca în nişte mâini de tâlhari, în păcate nefireşti, care, dezbrăcându-mă de 
dumnezeiască porunca Ta, mi-au lăsat ca pe nişte răni conştiinţa ruşinoaselor mele 
fapte şi m-au lepădat mort pe jumătate, ţinut de deznădejde. Tu însă, Doamne al 
meu, lisuse Hristoase, precum samarineanul, ia-mă pe dobitocul Tău şi du-mă în 
casa de oaspeţi - în Sfânta Ta Biserică, în care se dă vindecare celor bolnavi de 
păcate. Tu, ca o gazdă şi ca un doctor, îngrijeşte-mă, varsă asupra mea mila Ta, şi 
nimiceşte necurăția păcatelor mele multe, şi dă tămăduire sufletului meu, ca să se 
arate mila Ta şi asupra mea. 


Primeşte-i pe cinstitul Înainte-mergător şi Botezător al Tău loan şi pe Maica Ta 
prea curată, Stăpâna noastră Născătoare de Dumnezeu. Mântuieşte-mă pe mine, 
păcătosul robul Tău (numele), care mă pocăiesc de greşalele mele, că Tu eşti 
Dumnezeul celor care se pocăiesc şi în Tine, Mântuitorul nostru, ne-am pus 
nădejdea, slăvind prea sfânt numele Tău, al Tatălui şi al Fiului şi al Sfântului Duh, 
acum şi pururea şi în vecii vecilor. Amin! 


Rugăciune după Ceasuri 


Cela ce eşti Dumnezeu prin fire şi Tată prin milostivire, Părinte şi Făcătorule a toa- 
tă făptura, nădejdea tuturor marginilor pământului! Sărac şi sărman sunt eu: chem 
numele Tău minunat şi sfânt şi cer milă de la Tine, Tată, Fiule şi Duhule Sfinte! Tu 
eşti Dumnezeu Unul Fără de păcat, având stăpânire asupra vieţii şi asupra morţii: 
izbăveşte-mă de toată săgeata ce zboară ziua, de întâmplare şi de diavolul de 
amiazăzi, pentru că au stătut, şi m-au privit, şi au năvălit asupra mea fără milă; 
cugetat-au să mă despartă de mântuirea mea, îmbolditu-m-au în toate zilele cu 
boldul necurăţiei, încât am simţit în ticălosul meu suflet otrava ucigătoare. Zilele 
mele ca umbra au trecut de mulțimea fărădelegilor mele, abătutu-m-am de la calea 
dreaptă; lhpsit am fost de roada lucrării duhovniceşti; țarina inimii mele am 
părăginit-o cu mărăcini; cu somnul lenevirii fără cunoştinţă am adormit; dezbrăcat 
am fost de haina duhovnicească; vrăjmaşiu mei au sfătuit asupra mea sfat rău, şi în 
necazul meu Te-am chemat pe Tine ca un rob ce se teme de domnul său, de dimi- 
neață m-am rugat ca un năimit care aşteaptă plata sa. 


Auzi-mă, Doamne, Dumnezeul meu, în ziua mâhnirii mele, şi primeşte glasul rugă- 
ciunii mele când mă rog ie, că iată, cu frică stau înaintea Ta şi rugăciuni de mărt- 


urisire aduc ie, că nu poate înceta sufletul meu cerând a se hrăni cu cuvintele 
Tale, că dulci sunt gâtlejului meu cuvintele Tale, mai mult decât mierea buzelor 
mele. Nu Te îngreţoşa de suspinul meu, că necurat şi spurcat fiind cutez a chema 
numele Tău cel sfânt. Nimeni dintre cei născuţi din femeie nu este lipsit de 
întinăciune, şi toată dreptatea omenească e ca noroiul împuţit, dar nădăjduind în 
iubirea Ta de oameni cer mântuire: Dumnezeule, curăţeşte-mă pe mine, păcătosul, 
nimiceşte putrejunea sufletului meu, risipeşte povara păcatelor mele, izbăveşte-mă 
de partea vicleanului şi părtaş mă fă Împărăției Tale, Hristoase, Adevăratul 
Dumnezeul nostru, pentru rugăciunile prea curatei Maicii Tale, Stăpânei noastre de 
Dumnezeu Născătoarei, şi ale Sfântului proroc şi înainte mergător şi Botezător 
Ioan şi ale tuturor sfinţilor Tăi, că bine eşti cuvântat dimpreună cu Tatăl şi cu 
Sfântul Duh, acum şi pururea şi în vecii vecilor. Amin! 


Rugăciune după Vecernie 


Sub ocrotirea ta şi la ajutorul tău cel tare alerg acum, prea curată Doamnă, Fecioară 
de Dumnezeu Născătoare! Afară de tine nu am scăpare, ticălosul de mine, că sunt 
cu totul întinat şi n-am păzit poruncile Fiului tău şi Dumnezeului meu, drept care 
nici la cer nu cutez să-mi ridic privirile, căci cu răutatea tot trupul mi l-am rănit, şi 
nici mâinile, că sunt pline de lăcomie, nici să deschid buzele mele spre rugăciune, 
că le-a lipit grăirea de rău, iar suspinare nu este întru mine din pricina nesimţirii. 
Inima mi-am îngreunat-o cu multă mâncare şi tot trupul meu a slăbit de lenevire; 
picioarele mi le-am poticnit de piatra iubirii plăcerilor, urechile mi le-am deschis 
spre auzirea laudelor de scurtă vreme; faţa mea am târât-o prin noroiul neru- 
şinării, şi putoarea faptelor celor rele nările mele au mirosit, şi m-am făcut cu totul 
ca un pom neroditor şi ca o casă pustie, pe care toți cugetă să o surpe, iar cel ce 
pradă sufletul meu se ascunde așteptând vremea potrivită, că mă vede neînconjurat 
cu rugăciuni şi se sârguieşte a răpi puţina avere a credinţei mele. Că nu am arma 
postului, şi de aceea potrivnicul diavol, legându-mă ca pe un robit cu lanţurile 
păcatului, mă sileşte să fac voia sa. Ce să fac nu ştiu, că Dumnezeu m-a făcut de 
sine stăpânitor, dar eu m-am dat de voie rob dracului; înmulţitu-s-au fărădelegile 
mele şi nu este număr nedreptăţilor mele, tuturor răutăţilor pe care le-am săvârşit 
din tinereţile mele şi până acum. 


La cine voi alerga cerând izbăvire, şi cine se va ruga pentru mine lui Dumnezeu? 
Tu însă, Stăpâna mea, de Dumnezeu Născătoare, apărătoarea tuturor creştinilor, nu 
mă lăsa lhpsit de ajutorul tău, că la tine am alergat cerând izbăvire; pleacă urechea 
ta spre ruga mea, fii mie, Doamnă, mijlocitoare către Fiul tău şi Dumnezeul meu, 
ca să nu mă osândească la întunericul cel mai dinafară. Pleacă-te spre mine, 
Milostivă Doamnă, roagă-te, Fecioară Stăpână, să nu fiu dat îngerului nemilostiv; 


de la tine cer milă, că toate le poţi câte le voieşti: izbăveşte-mă înainte de moarte 
de partea celui viclean, de toată întristarea, şi răutatea, şi zavistia, şi ura, şi necazul, 
şi de gândurile spurcate, şi de toată neputinţa, că tu eşti ridicarea celor căzuţi, nă- 
dejdea celor deznădăjduiţi, ajutătoarea celor obijduiţi, mângâierea celor întristați şi 
lauda drepţilor, mântuirea păcătoşilor, acoperământul a toată lumea. 


Pentru aceasta şi cu, Doamnă Fecioară, de Dumnezeu Născătoare, în tine nădăj- 
duind, înalț ţie rugă în această seară, pe care primeşte-o, Milostivo, şi risipeşte 
povara păcatelor mele, şi păzeşte-mă cu milostivirea ta; acoperă-mă cu ocrotirea ta, 
călăuzeşte viaţa mea ferind-o de năpaste şi părtaş mă fă bucuriei tuturor sfinților, 
cu harul şi cu iubirea de oameni a Unuia-Născut Fiului tău, Domnului nostru lisus 
Hristos, Căruia se cuvine toată slava, cinstea şi închinăciunea, dimpreună cu 
Părintele Lui Cel fără de început şi cu Preasfântul, Bunul şi de viaţă Făcătorul Duh, 
acum şi pururea şi în vecii vecilor. Amin! 


Rugăciune după Vecernie 


Bună Maică a Bunului Împărat! O, caută spre robul tău cu milostivire, şi tinde-mi 
mână de ajutor, şi scoate-mă din patimi pe mine, cel pătimaş. Cu lacrimi tân- 
guindu-mă strig ţie, de oameni iubitoare: ia aminte şi mântuieşte-mă! Nu cutez a 
ridica ochii mei, că sunt cu totul în păcate. 


Milostivă Doamnă, Maică lui Dumnezeu, care ai născut pe Cel ce învie morţii, din 
omorârea cea rea ridică-mă, că tu ai stăpânire peste toată izbăvirea. Slobozeşte-mă 
de chinul celor răi, dă-mi mie pavăza puterii tale. Săgeta-tu-m-a săgeata vrăj- 
maşului: dă-mi să primesc iertarea greşalelor celor rele. La bunătatea ta alerg: pe 
mine, ticălosul, ce zac ca mort, din patimi ridică-mă. Am disprețuit cuvintele cele 
bune ale Fiului tău, care S-a pogorât în lume pentru mântuirea oamenilor. Să nu 
biruiască mulțimea răutăţilor mele mulţimea bunătăţilor tale, Buno! 


M-a cuprins noaptea adâncă a patimilor: tu însă luminează-mă cu lumina ta, fă-mă 
străin de patimi, Fecioară, şi apropiat numai de Fiul Tău. Nu am nădăjduit altun- 
deva, prea lăudată, fără numai la tine, nădejde stăpânitoare. Înconjuratu-m-au ape 
şi s-au suit până la sufletul meu, şi m-am împiedicat de gândurile spurcate; cu 
lenevire privesc răutățile mele. Mă bucur şi nădăjduiesc spre tine, curată, că pe ti- 
ne te am drept ocrotire şi curăţire. 


La tine alerg, Maica lui Dumnezeu! Sărac şi sărman sunt eu: păzeşte-mă cu mul- 
țimea îndurărilor tale. Zdrobeşte-l pe vrăjmaşul cel mândru, care voieşte pururea 
să mă înghită; luminează ochi înţelegerii mele, dimpreună cu toată mintea, ca să 


cânte ţie împreună-glăsuitor. Bucură-te, strig ţie ca Gavriil! Înnoieşte asupra mea 
bucuria ta: cânt şi te laud pe tine, ajutătoare, de Dumnezeu Născătoare şi zid 
nesurpat, ca pe mijlocitoarea cea bine plăcută lui Dumnezeu: primeşte rugăciunile 
noastre şi du-le la EI, Celui căruia se cuvine închinăciunea, Tatălui şi Fiului şi 
Sfântului Duh, şi acum, şi pururea, şi în vecii vecilor. Amin! 


Rugăciuni pentru ziua de Miercuri 
Rugăciune după Utrenie 


Doamna mea, de Dumnezeu Născătoare! Milostiveşte-te spre mine, cela ce mult 
am păcătuit şi am călcat cu mintea cea de sine stăpânitoare poruncile Fiului tău şi 
Dumnezeului meu. Nu e în mine loc curat, ci totul este spurcat. Nu astupa urechi- 
le îndurării tale, ci auzi pocăința mea; nu întoarce faţa ta de la ruga trândavului 
meu suflet; nu trece cu vederea mişcările necuratelor mele buze, ci primeşte sus- 
pinarea sărmanei mele inimi, că iată, înaintea ta stau ca un osândit: de întinăciunea 
păcatului sunt ținut, trupul şi sufletul rănite îmi sunt cu totul şi sunt vrednic de 
toată munca. Tu însă, Fecioară, tinde-mi mâinile tale vindecătoare, pe care L-ai 
purtat pe Tămăduitorul şi Doctorul a toată lumea, pe Domnul nostru lisus Hristos. 


O, scăparea şi apărătoarea mea! Nu înceta a te ruga Lui pentru mine, că sufletul 
meu s-a umplut de răutăţi, şi pentru aceasta mă spăimântez şi mă cutremur, cu 
inimă înfrântă şi cu lacrimi strig: nu mă lăsa pe mine să pier până în sfârşit, că ai 
îndrăznire, Doamnă, ca Maică a Celui Preaînalt. Izbăveşte-mă de chinul vrăjma- 
şului; rupe legăturile mele; adu-mă înapoi din robia celor potrivnici, sfărâmă cur- 
sele lor, pierde amăgirea lor. Acoperă-mă cu ocrotirea ta, nădejdea tuturor mar- 
ginilor pământului, Preasfântă Doamnă de Dumnezeu Născătoare, mirarea cea ma- 
re a îngerilor, propovăduirea cea înaltă a prorocilor, lauda apostolilor, întărirea cea 
neclintită a mucenicilor, podoaba cea aleasă a arhiereilor, stăpânirea nebiruită a 
dreptslăvitorilor împărați şi cneji, cinstita podoabă a bisericilor. 


Cinului călugăresc îi eşti, Doamnă de Dumnezeu Născătoare, nădejde sfântă; posti- 
torilor le eşti, Doamnă Împărăteasă, nădejde nebiruită; tuturor credincioşilor le eşti 
ocrotire tare şi celor ce sunt bolnavi tămăduire lesnicioasă, celor rătăciți povă- 
țuitoare neobosită, în necazuri grabnică ajutătoare, celor urâţi de oameni smerenie 
iubitoare, văduvelor şi orfanilor hrănitoare, maicilor veselie lină, fecioarelor 
curăţie şi laudă, pruncilor învăţătură şi înţelepţire, celor care plutesc pe mare liman 
neprimejduit călătorilor călătorie netrudnică, truditonilor odihnă bună, săracilor 
bogăție necheltuită, celor obijduiţi acoperământ şi scăpare, celor întristaţi mân- 
gâiere necontenită. 


Păcătoşilor tu le eşti, Doamnă, Maica lui Dumnezeu, apropiere de Dumnezeu; 
creştinilor tuturor păzitoare nemincinoasă, lumii întregi mântuire neîndoielnică. 


O, Preasfântă Doamnă, Fecioară de Dumnezeu Născătoare! Tu eşti singura mea 
mângâiere: nu te îngreţoşa de mine, spurcatul, că la mila ta am nădăjduit; stinge în 


mine focul păcatului, adapă uscăciunea mea cu roua pocăinţei, curăţeşte inima mea 
şi mintea de gândurile păcătoase şi dă buzelor mele grăire lină şi ochilor mei izvor 
de lacrimi, ca să spăl cu ele tina faptelor mele necuvioase. 


Tu, Doamnă, ştii necurăţia şi spurcăciunea ticălosului meu suflet. Către tine suspin 
din adâncul inimii şi rugă aduc ţie din întinată gură: milostiveşte-te, Fecioară, şi mă 
miluieşte, caută spre ruga mea, vezi durerea săracului meu suflet. Pleacă-te, 
Doamnă, spre lacrimile mele, şi vezi neputinţa firii mele, şi fu mie mijlocitoare 
către Fiul tău şi Dumnezeul meu şi Făcătorul meu pentru mine, nevrednicul robul 
tău (numele). Îmblânzeşte, Doamnă, mânia Lui cu rugăciunile tale de Maică, 
pentru că te primeşte când te rogi pentru sufletul ticălos, apărătoare te-a arătat celor 
care te cheamă cu credinţă. 


Eu, Doamnă, întotdeauna spre tine nădăjduiesc, nădejdea şi scăparea mea, acope- 
rământul şi zidul meu de apărare cel nesurpat; la tine alerg cu credinţă, cerând 
vindecarea bubelor sufletului şi trupului, că tu ştii gândul meu înainte de a cere eu, 
şi ce să mai grăiesc celei ce ştie firea mea? Dacă vei voi, Doamnă, poţi să mă 
curăţeşti, şi în cealaltă vreme a vieţii mele fără de prihană să mă păzeşti, şi spre 
virtute să mă întăreşti, ca din ceasul acesta să nu mai slujesc gândurilor şi 
dulceţilor întinate, care mă trag în adâncul deznădăjduirii, că, slobod fiind cu voia, 
să slavoslovesc numele tău prea sfânt. Stăpână, povăţuirea neştiinţei mele! 


Primeşte suspinarea mea şi uşurează durerea mea, opreşte viforul năpastelor mele 
rele, care se abat mereu asupra mea din pricina păcatelor mele, rupe zapisul fără- 
delegilor mele şi uşurează-mi povara păcatului; dăruieşte-mi mântuirea dorită şi 
învredniceşte-mă să mă bucur în pământul celor blânzi, în sălaşunile drepţilor, în 
viaţa veşnică, în hrana neîmpuţinată, în lumina neînserată. 


O, Doamna mea! Pleacă-te spre mine, sărmanul, care mă rog ţie, că ştii cum sunt 
necazurile mele! Vino, ca o bună, în ajutorul meu, ca să nu pier rău pentru păcatele 
mele nenumărate, ci, întotdeauna fiind izbăvit de tine, să-ți înalț cuvintele înge- 
reşti: bucură-te, ceea ce eşti plină de har, Născătoare de Dumnezeu Fecioară, Cer 
pământesc, tron de foc, Biserică însuflețită, cămară largă, Sfânt sălaş al lui 
Dumnezeu Celui neîncăput, făclie prea luminoasă, fulger grabnic ajutător, stea 
neapropiată, potir care umpli de sănătate, baie ce speli păcatele, ridicare a neamului 
omenesc, masă a Pâinii Vieţii, Maică a lui Hristos, Dumnezeul nostru, pe care 
roagă-L să mă izbăvească de munca veşnică pentru rugăciunile tale, acum şi 
pururea şi în vecii vecilor. Amin! 


Rugăciune după Ceasuri 


Primeşte, Doamnă de Dumnezeu o, Născătoare, glasul rugăciunii mele, pe care ţi- 
1 aduc cu nevrednicie din inimă pătimaşă, că afară de tine nu cunosc alt mijlocitor 
către Fiul tău şi Dumnezeul şi Făcătorul meu! Că în această vieţuire deşartă am 
săvârşit toate faptele necuvioase şi de ruşine, pe care dacă vreau să le pomenesc mă 
cufund cu totul în adâncul deznădăjduirii, că ştie sufletul meu cele ce am făcut în 
vremea trecută a vieţii mele. Până acum cu poftele trupului m-am îmbrăcat şi toate 
simţurile sufletului şi trupului meu le-am spurcat. Pentru aceasta, trândăvitu-s-a 
întru mine duhul meu, şi se cutremură mădularele mele, şi mi se spăimântează 
inima, neputincioasă îmi este limba. 


Nu este nici o faptă rea pe care să nu o fi făcut, ticălosul de mine: ci tu, Preasfântă 
Născătoare de Dumnezeu, Fecioară Marie, Maica Vieţii noastre, ajutătoarea cre- 
dincioşilor, nădejdea păcătoşilor, nu trece cu vederea ruga mea, că în tine mi-am 
pus toată nădejdea. 


Milostiveşte-te, Stăpână, nu mă lăsa să pier până în sfârşit, căci păcătos sunt foarte 
şi nu sunt vrednic să grăiesc mult înaintea ta, Doamnă, că îmi aduc aminte de 
David, care a zis: Bărbatul limbut nu se va îndrepta pe pământ. Tu, Doamnă, ştii 
bubele inimii mele şi boala sufletului meu! Mă mâhnesc şi mă necăjesc, de întri- 
stare sunt rănit, la Ziua Judecăţii mă gândesc şi mă vlăguiesc, fiindcă Judecătorul 
drept este şi nimeni nu îmi va ajuta! Pentru aceasta, fără contenire strig către tine 
cu lacrimi, prea curată Maică a lui Dumnezeu: roagă-L pe Hristos, Preabunul 
Iubitor de oameni, să nu pomenească multele mele fărădelegi, ci să mă izbăvească, 
Doamnă, de plânsul cel nesfârşit, şi de scrâşnirea dinților, şi de viermele ce nu 
doarme, de gheena focului, unde sunt păscute caprele cele păcătoase. Dă-mi mila ta 
şi mă învredniceşte de păşunea oilor celor de-a dreapta, în jurul sălaşurilor 
sfinților, în curțile Raiului, că tu eşti nădejdea săracilor şi cu umilinţă la tine 
cădem, cerând a primi iertarea păcatelor pentru rugăciunile tale bineplăcute lui 
Dumnezeu întotdeauna, acum şi pururea şi în vecii vecilor. Amin! 


Rugăciune după Vecernie 


Seara şi dimineaţa şi la amiazăzi mă mărturisesc 'Ţie, Doamne Dumnezeule Atot- 
itorule, Părintele Domnului nostru lisus Hristos, pe care L-ai trimis să-i afle pe 
cei rătăciţi şi să-i mântuiască pe cei pierduţi, dintre care cel dintâi sunt eu, care m- 
am rătăcit de la calea dreaptă, ce duce întru viaţă, şi m-am abătut în hăţişurile 
iubirii de plăceri, m-am împotmolit în tina faptelor mele şi cu spinii fărădelegilor 


sunt străpuns cu totul. Și văzându-mă vrăjmaşul că în acestea mă trudesc, cu mari 
întinăciuni voieşte să înece ticălosul meu suflet, dar eu pe Tine, singurul Izbăvitor, 
Te rog, ajutător Te chem pe Tine, Cel milostiv şi iubitor de oameni: nu Te îngre- 
țoşa de mine, Stăpâne, nu mă lepăda de la faţa Ta, că toate cele rele le-am făcut 
înaintea Ta! 


Mărturisesc ie, Doamne, păcatele mele, pe care le-am săvârşit asupra săracului 
meu suflet: călcător m-am făcut tuturor poruncilor Tale, supunându-mă poftelor 
dobitoceşti; slujind pântecelui, mi-am umplut de răni sufletul! Şi acum, nădăjduind 
în îndurările Tale, aduc Ție rugăciune de seară. 


Ascultă-mă pe mine, Cela ce ai făgăduit că-i vei asculta pe cei ce Te cheamă cu 
credință! Dă-mi îngerul Tău, şi să certe toate duhurile care se luptă cu mine, şi să 
ruşineze pe cei ce caută sufletul meu, şi să nimicească de la inima mea toată por- 
nirea gândului meu trupesc, iscată din poftele diavoleşti. Să fie cu mine întot- 
deauna, păzindu-mă, întărindu-mă spre faptele cele bune şi în toată ziua ducând 
rugăciunile mele Dumnezeului şi Făcătorului meu. 


Tu, Preasfinte Împărate, Cela ce eşti închinat de făptura toată, lisuse Hristoase, 
care-i iubeşti pe drepţi, ce nu se depărtează nicicând de Tine, iar pe păcătoşi 
miluieşti, care aştepţi pocăința şi pe toți îi chemi la mântuire, paşii mei 
îndreptează-i, trupul meu pironeşte-l de frica Ta, inima mea curăţeşte-o prin 
dreapta credinţă, gura mea o umple de harul Tău, limba mea o astâmpără ca să 
cuvânteze cu smerenie, sufletul mi-l sfinţeşte şi curăţeşte cu cercetarea Sfântului 
Tău Duh, gândul mi-l îndreptează ca să nu se lipească de cele pământeşti, mintea 
înalță-mi-o cu aripile cugetării la cele dumnezeieşti şi mă întocmeşte cu totul ca pe 
un bineplăcut al Tău; şi precum m-ai învrednicit a trece această zi, dă-mi şi odihna 
nopţii fără nici o visare a faptelor diavoleşti, ca şi în aşternutul meu să pomenesc 
numele Tău cel sfânt şi, de acesta fiind luminat, să nu mă întunec în ziua ieșirii, 
când se va despărți sufletul meu de trup, ci să aflu bucurie înaintea slavei Tale, să 
mă primească drepţii cu veselie în viaţa veşnică, în lumina neînserată, în bucuria 
nepovestită, pentru rugăciunile prea curatei Stăpânei noastre de Dumnezeu Năs- 
cătoarei, şi ale Sfinților Tăi apostoli, luminătorii întregii lumi, şi ale sfântului 
nostru părinte ierarh Nicolae, şi ale tuturor sfinților, că bine s-a cuvântat şi s-a 
proslăvit numele Tău de mare cuviinţă, al Tatălui şi al Fiului şi al Sfântului Duh, 
acum şi pururea şi în vecii vecilor. Amin! 


Rugăciune după Vecernie 


Cu rugă mă înfățişez vouă, ceată apostolească, doisprezece la număr! Primiţi sus- 
pinarea mea şi căutaţi din cer cu milostivire asupra mea, care cer mântuire. Cu 
rugăciunile voastre, fericiților, din adâncul răutăților ridicați-mă. Cei ce aţi scos 
întreaga lume din stricăciune, izbăviţi-mă de înşelarea diavolului. Stâlpilor cre- 
dincioşi, cu poruncile lui Hristos întăriți-mă. Luminătorilor ai Bisericii, luminaţi- 
mă pe mine, cel orbit de păcate; din Egiptul patimilor scoateţi-mă şi la pământul 
mântuirii călăuziţi-mă; ridicarea mâinilor mele primiţi, şi suspinarea inimii mele 
auziți, şi rugaţi-vă lui Dumnezeu pentru mine, apostolilor, ca milostiv şi binevoitor 
să fie către mine, că aşteaptă pocăinţa oamenilor, fiindcă S-a făcut om. 


Sfinţilor şi slăviţilor apostoli, Petre şi Pavele, Ioane de trei ori fericite, Mateie, 
Marcule şi Luco dimpreună cu Filip şi cu Simon, apărătorii credincioşilor, Tomo, 
Vartolomeie, Andreie şi lacove şi toţi Sfinţii apostoli, întărirea tuturor, ocrotitori şi 
ziduri neclintite, rugaţi-vă să mă izbăvesc de munci! Cei ce sunteţi rugători puru- 
rea slăviţi, învredniciți-mă de milă, şi laţul păcatelor mele rupeți-l, şi întâmpinaţi- 
mă în ceasul când voi sta înaintea lui Dumnezeu, căci cumplită judecată va fi 
acolo, toţi stând goi ca să se dea pe faţă ceea ce au lucrat. 


Sfinţilor apostoli, slăviților dătători de lege! Degrab izbăviţi-mă şi miluiţi-mă pe 
mine, păcătosul, când voi sta înaintea lui Dumnezeu, Căruia se cuvine închi- 
năciunea, slava şi lauda dimpreună cu Tatăl şi cu Duhul Cel fără de început, şi 
acum, şi pururea, şi în vecii vecilor. Amin! 


Rugăciune după Vecernie, către Sfântul Nicolae 


Ca pe un cald ajutător în nevoi te rog, Nicolae de trei ori fericite, că iată, vin la tine 
osândit, de multe păcate fiind rănit. În miez de noapte cad la tine rugându-mă: cu 
milostivire pleacă urechea ta şi ia aminte glasul rugăciunii mele, că iată, mă chi- 
nuiesc patimile mele trupeşti. Precum în vis înaintea împăratului ai stătut şi din 
închisoare ai izbăvit pe cei nevinovaţi, aşa şi pe mine, cel legat de patimi, mân- 
tuieşte-mă şi mă izbăveşte, rogu-te, de mult încurcatele curse ale şarpelui, că 
izbăveşti pe cel ce aleargă la tine de vrăjmaşii văzuţi şi de cei nevăzuțţi şi dai ajutor 
de la Dumnezeu. 


Ca un păstor milostiv răpeşte-mă de la fiara cea trufaşă, ca pe cei trei voievozi. 
Slujitorule al Treimii! Rugându-te Acesteia, vino şi mă ridică din adâncul gre- 
şalelor mele. 


Părinte Nicolae, ocroteşte-mă în Ziua cea înfricoşătoare, şi din munci scoate-mă, şi 
mă slobozeşte de întunericul unde nu pătrunde lumina şi de scrâşnirea dinţilor! Să 


biruiască mulţimea îndurărilor tale, ierarhe, adâncul smintelilor mele. Când mă va 
judeca Ziditorul, cercetând mulțimea răutăţilor mele, şi atunci să te aflu ajutător 
care să mă izbăvească de bântuirea vrăjmaşilor mei văzuţi şi de a celor nevăzuţi. 


lerarhe, cu rugăciunile tale tămăduieşte şi izbăveşte! Cu rugăciunile tale, părinte 
Nicolae, arată-mă priveghetor către Dumnezeu şi mă izbăveşte de toată uneltirea 
drăcească. 


Hristoase Dumnezeule, pentru rugăciunile prea curatei Maicii Tale, izbăveşte-mă 
de chinul cel înfricoşător, că ştii greşalele mele multe: curăţeşte-le după bunătatea 
Ta. Sfânt, Sfânt, Sfânt eşti în vecii vecilor. Amin! 


Rugăciuni pentru ziua de Joi 
Rugăciune către Sfinţii apostoli 


La dumnezeieştii apostol ai Stăpânului şi Domnului nostru lisus Hristos, la uce- 
nicii cei iubiţi ai Lui, la Petru cel cu adevărat slăvit şi la Pavel cel cu adevărat 
minunat, şi la toţi cei doisprezece, şi la cei şaptezeci de apostoli aleşi, cu umilință 
ŞI cu inimă înfrântă şi cu suspinuri căzând, mă rog. Suflete ticăloase şi trupule mult 
greşit! Păcătuind în toate zilele, de ce nu vă ridicaţi? De ce nu conteneşti a călca 
poruncile dumnezeieşti pe care le-ai primit ca să le păzeşti, şi ce milă vei primi de 
la Hristos dacă nu vei apuca înainte de sfârşit pe calea adevărată care duce în viaţa 
veşnică? Scoală-te, sărmane suflete, din somnul păcatului şi plângi acum pentru 
faptele tale rele, cu care L-ai mâniat pe Făcătorul şi Stăpânul tău, de viaţă Dătă- 
torul şi de bine Făcătorul, care aşteaptă pocăinţa mea, pe care eu, atotpierzătorul şi 
mult greşitul (numele), n-am păzit-o; plâng pentru toate pe care le-am făcut în toată 
viaţa mea dintru început, de când am fost botezat, şi până în ceasul acesta, noaptea 
şi ziua. 


Păcătuit-am mai mult decât toți oamenii şi mai mult decât nisipul mării, toate câte 
sunt oprite de sfintele cărţi şi de câte m-am lepădat la sfântul botez şi când am dat 
făgăduinţă vieţii călugăreşti, şi nu mi-am păzit curată ființa, spurcatu-mi-am cu 
curvia sufletul şi trupul, în toate am minţit şi am fost călcător de lege. Eu sunt 
adânc al păcatului, iar Tu, Stăpâne lisuse Hristoase, eşti adâncul milostivirii. Dacă 
pe cel drept îl vei milui, nu e lucru mare, dacă pe cel curat îl vei mântui, nu este 
vreo minune, că sunt vrednici de mila Ta - ci mai vârtos, Stăpâne, asupra mea, tică- 
losului şi păcătosului şi spurcatului, fă mila Ta şi arată îndurarea Ta cea multă! 


Doamne, primeşte acum pocăinţa mea, a mult greşitului (numele), şi iartă-mi toate 
greşalele şi toate faptele mele rele. Nici între morţi, nici între vii nu este om mai 
ticălos şi mai păcătos ca mine: Tu ştii, Îndurate, ticăloşia mea, nelegiuirea mea şi 
păcatele mele nenumărate, fiindcă eu, iubitor de materie, pururea doresc înti- 
năciunea păcatului - însă Tu, ca un Dumnezeu Atotputernic şi Milostiv şi Îndurat, 
poţi să mă opreşti; de voiesc ori de nu voiesc, mântuieşte-mă pe mine, păcătosul, 
pentru mila şi iubirea Ta de oameni cea negrăită, ca Cela ce pe drepți iubeşti, şi pe 
păcătoşi miluieşti, şi pe toți îi chemi la mântuire, pentru făgăduinţa Ta, ca să 
primească bunătăţile viitoare. Însuţi, Doamne, primeşte şi auzi mica mea rugă- 
ciune în ceasul acesta! 


O, prea cinstiţilor şi prea lăudaţilor apostoli şi ucenici ai lui Hristos, Petre şi Pavele 
şi toţi cei doisprezece, şi ceilalți şaptezeci de apostoli aleşi de Hristos, Dumnezeul 


nostru! Auziţi-mă acum, în ceasul acesta, şi luaţi aminte la cel ce vă aduce această 
mică rugăciune! Niciodată nu încetaţi a mă pomeni pe mine, mult greşitul vostru 
rob (numele), înaintea Împăratului Ceresc, lisus Hristos, Adevăratul Dumnezeul 
nostru! 


Rugătorilor pentru lumea întreagă, care mijlociți mântuire sufletelor noastre, m- 
arilor şi grabnicilor apărători ai creştinilor, care ascultați pe cei ce se roagă vouă şi 
vă puneţi chezaşi pentru păcătoşi spre mântuire, vestitorilor ai pocăinţei, propo- 
văduitorilor ai Împărăției Cerurilor! Întăriţi-mă acum ca să mă pocăiesc din suflet, 
apostolii Domnului, şi iertare pentru păcatele mele rele cereți de la Hristos, şi de 
Împărăţia Lui mă învredniciţi! Rugaţi bunătatea Lui pentru mine, că e din fire Bun 
şi de oameni lubitor, înfățişând Lui pătimirea cu care ați pătimit pentru numele 
Lui în lucrarea binevestirii, că pomeneşte Stăpânul Hristos cum v-aţi pus sufletele 
îndurând necazuri şi moarte pentru EI, şi nicidecum nu va trece cu vederea ruga 
voastră cea pentru noi, ci orice veţi cere vă va auzi ca pe nişte adevăraţi prieteni şi 
ucenici iubiţi ai Săi, pentru care a pus lângă Sine douăsprezece tronuri ca să şedeţi 
împreună cu slava Lui cea pururea fiitoare şi să-L vedeţi pururea, şi moştenitori ai 
Împărăției Sale v-a făcut ca să împărăţiţi veşnic împreună cu EI, împlinind făgă- 
duinţa pe care v-a grăit-o cu prea curatele Sale buze: Unde sunt Eu, şi voi veți fi. 


Pentru aceasta, vă rog pe voi, ucenici şi apostoli ai Domnului şi Împăratului şi 
Dumnezeului meu: rugaţi-vă acum să mă izbăvesc de toate împresurările cele rele 
ale vrăjmaşului şi de bântuirile lui cele viclene, iar de m-a şi vătămat, Stăpânul 
Hristos, Fiul lui Dumnezeu Celui Viu, este Doctorul sufletelor şi trupurilor noastre, 
vindecarea şi mântuirea sufletelor noastre. 


Rugaţi-vă să mă păzească şi acum nevătămat de toată momeala cea otrăvită a 
diavolului, ca mântuit fiind prin mijlocirea şi ajutorul vostru să-mi petrec viaţa în 
pocăință, şi să mă îndulcesc de fericirile cele veşnice, şi de cereasca Împărăţie să 
mă învrednicesc, slavă şi laudă şi mulţumită, cinste şi închinare înălțând Zidi- 
torului tuturor, lui Dumnezeu Celui Unuia în Treime, Tatălui şi Fiului şi Sfântului 
Duh, şi acum, şi pururea, şi în vecii vecilor. Amin! 


Rugăciune după Utrenie 


Suflete al meu! De ce, păcătuind în toate zilele, nu conteneşti a călca poruncile 
date ţie? Ce milă vei primi de la Dumnezeu dacă nu vei părăsi înainte de sfârşitul 
acestei vieţi voirea cea iubitoare de plăceri, care te depărtează de viaţa veşnică? 
Scoală-te, sărmane suflete, din somnul păcatului şi plângi pentru faptele tale rele, 
cu care L-ai mâniat pe Făcătorul şi Stăpânul şi Dătătorul de viaţă şi Binefăcătorul 


tău, care aşteaptă pocăinţa mea, şi părăseşte acum poftele nesăţioase, abate-te de la 
întinăciunile cele amare şi făcătoare de stricăciune şi cazi strigând către dumne- 
zeieştii apostoli, ca să se roage lui Hristos să îmi dea iertarea greşalelor. 


Sfinte apostole Petre, cela ce eşti mai întâi pe scaun şezător, piatra cea tare a cre- 
dinţei, temelia cea neclintită a Bisericii, care pescuieşti pe cei cufundaţi în adâncul 
lipsei de înţelegere! Pe tine te rog, întru tot cinstite: să mă cuprindă mreaja 
dumnezeiască, să mă scoată din adâncul pierzării. Ştiu că ai primit de la Dumnezeu 
stăpânire să legi şi să dezlegi: dezleagă-mă, rogu-te, pe mine, cel legat cu lanţurile 
păcatului, arată mila ta asupra mea, săracul rob (numele), şi înviază sufletul meu 
smerit precum ai înviat-o oarecând din morți pe Tavita. Ridică-mă spre alergarea 
cea bună, cela ce la Poarta Frumoasă pe olog I-ai făcut sănătos şi cu cuvântul tău 
alungi toate neputinţele şi bolile. Să mă adumbrească harul tău, care tămăduieşte 
bolile sufleteşti şi alungă neputinţele trupeşti, că toate le poţi, sfinte, cu puterea lui 
Hristos, pentru care ai lăsat toate, şi pe care L-ai iubit, şi sfinților Lui paşi ai urmat, 
şi pentru numele Lui lanţuri ai purtat! Acestuia roagă-te pentru mine, ticălosul, ca 
să mă izbăvesc de tot răul cu rugăciunile tale. 


Sfinte apostole Pavele, iubitule al lui Hristos, omule ceresc, îngere pământesc, pro- 
povăduitorule al sfintei credinţe, învăţătorule al tuturor neamurilor, trâmbiţă a 
Bisericii, vultur înalt zburător şi grăitor al cereştilor taine, slăvite retore şi sălaş 
duhovnicesc, care multe necazuri ai răbdat pentru numele lui Hristos şi te îngri- 
jeşti foarte pentru creştini, care marea ai străbătut, pământul ai înconjurat şi ne-ai 
întors pe noi de la înşelarea cea idolească! Pe tine te rog şi către tine strig: nu te 
îngreţoşa de mine, spurcatul, nu mă trece cu vederea pe mine, cel orb cu sufletul! 
Ridică-mă pe mine, cel sărman şi slăbănogit de lenevirea păcatului, că în Listra 
împreună cu Varnava l-ai sculat pe cel ce era olog din pântecele maicii sale. Pe Ef- 
tihie, care era mort, l-ai înviat: înviază-mă şi pe mine din faptele cele rele! Cela ce 
cu rugăciunea ta ai zguduit temeliile temniţei şi pe cei ce erau în lanţuri i-ai 
dezlegat, toate le poţi câte le voieşti: smulge-mă şi pe mine din laţurile vrăjmaşului 
şi întăreşte-mă să fac faptele cele bune, mare apostole Pavele! 


Sfinte loane de Dumnezeu Cuvântătorule, fiule al tunetului, cela ce ai fost culcat la 
pieptul lui Hristos, vasule feciorelnic, biserică însuflețită, limbă de miere 
izvorâtoare, gură cu glas de tunet, care ne-ai tunat nouă înomenirea Fiului lui 
Dumnezeu, întărirea Asiei, lauda Efesului, învățătorule al Patmosului, păzitorule a 
toată lumea, scriitorule al Evanghehei lui Hristos, nădejdea şi scăparea mea, auzi 
rugăciunea mea, ia aminte la ruga mea! Nu mă lăsa lipsit de ocrotirea ta, nu te 
mânia pe mine, cela ce mult am păcătuit! Cela ce pe fiul lui Dioscur I-ai înviat în 
baie, şi pe ostaş după şapte ceasuri l-ai scos viu din mare tatălui său, şi pe cel le- 


pros în munte cu atingerea mâinii l-ai vindecat şi l-ai abătut de la voia cea 
pierzătoare de suflet, izbăveşte-mă şi pe mine de tot păcatul, că la tine mi-am pus 
nădejdea! 


Sfinte Luco, dumnezeiescule evanghelist, duhovnicescule scriitor, de Dumnezeu 
înţelepţite doctor! Auzi rugăciunea mea, vindecă patimile sufletului meu şi nu mă 
trece cu vederea pe mine, cel rănit de săgețile vrăjmăşeşti, că poţi să mă tămă- 
duieşti şi să mă faci sănătos din ceasul acesta! 


Sfinte Marcule, luminătorule al Alexandriei şi al Egiptului, seriitorule al tainelor 
lui Hristos, care ai slujit Evangheliei Lui, roagă-te pentru mine lubitorului de oa- 
meni Dumnezeu ca să slujesc de acum poruncilor lui Hristos şi să-mi slobozesc 
sufletul, cu rugăciunile tale, din robia celui viclean! 


Sfinte Mateie, care ai lăsat vama şi ai împărţit toată agonisita cea păcătoasă, pri- 
mind în ceruri bogăție necheltuită! Tu ne-ai vestit despre a doua Venire a lui 
Hristos, când Se va arăta din ceruri cu mulțime de îngeri şi slavă cerească, pe 
vrăjmaşi spăimântându-i şi pe credincioşi veselindu-i: atunci şi voi, apostolii, veți 
şedea pe tronuri, judecând neamurile. Vai mie! Cum mă voi arăta atunci eu, 
păcătosul, cel plin de toată răutatea! 


Fiţi mie ajutători şi întăriți-mă spre alergarea cea bună, ca să mă izbăviţi de - cele 
veşnice! Toţi Sfinţii apostoli, care aţi fost aleşi de Dumnezeu, Andreie, lacove, 
Tomo, Vartolomeie, Simone, Filipe, bine plăcuţii lui Hristos, dezrădăcinătorilor ai 
înşelării şi săditorilor ai credinţei! Auziţi-mă pe mine, păcătosul, care nădăjduiesc 
în voi, că nu este mie mântuire din fapte de nu mă veţi acoperi de toată uneltirea 
vrăjmaşului! Că iată, ca un leu răcnind umblă, voind să mă înghită: voi însă 
zdrobiţi-i capul, şi desfaceţi fălcile lui, şi pe mine mă izbăviţi cu rugăciunile 
voastre, ca atât cât mai sunt în această lume să mă pocăiesc pentru păcatele mele, 
pe care le-am făcut asupra sărmanului meu suflet! 


Doamne lisuse Hristoase, milostiveşte-Te de mine, ticălosul: pentru rugăciunile 
apostolilor Tăi, de cele ascunse ale mele curăţeşte-mă şi dă nevredniciei mele harul 
înțelegerii, că Tu eşti Hristosul, Fiul lui Dumnezeu, care dă rugăciune celui ce se 
roagă şi primeşte căinţa celor ce se căiesc. Primeşte, Stăpâne, pocăinţa mea şi iartă 
păgânătatea inimii mele. Mântuieşte-mă după mila Ta, că eu robul Tău sunt, 
Stăpâne, şi fiul roabei Tale. Nu da, Doamne, spre tulburare piciorul meu, nici să 
dormiteze îngerul care mă păzeşte, ci povăţuieşte-mă, Dumnezeule, curăţeşte şi 
sfinţeşte smeritul meu suflet, ca să nu mă întorc urgisit, necăjit, ruşinat, ci să 
primesc nesfârşitele Tale bunătăţi, de care doresc. 


Nu intra la judecată cu mine, că ştiu fărădelegile mele care grăiesc asupra mea. 
Pentru aceasta, mă rog Ţie, Stăpâne, din inimă şi din suflet: nu mă lăsa, Doamne, 
să pier de tot în tina faptelor mele, ci dă-mi mână de ajutor, că Tu ştii neputința 
mea, trecând cu vederea păcatele mele şi aşteptând pocăința mea, ca un Bun şi 
Îndelung-răbdător, care pentru noi Te-ai pogorât pe pământ, şi pe apostoli i-ai ales, 
ŞI prin ei chemi la viaţa veşnică toate neamurile. 


Pentru rugăciunile lor, Hristoase Dumnezeule, trimite-ne nouă mila Ta, şi potoleşte 
valurile gândurilor mele fără de rânduială, şi sufletul meu cel căzut ridică-l, şi de 
tot răul mă izbăveşte, şi de Judecata ce va să fie mă slobozeşte, că Tu eşti 
Dumnezeul meu şi Ție slavă înalţ, dimpreună şi Tatălui, şi Sfântului Duh, şi acum 
ŞI pururea Şi în vecii vecilor. Amin! 


Rugăciune după Utrenie, către Sfântul Nicolae 


Stăpâne Hristoase, Dumnezeul nostru, Fiule şi Mielule, prea cinstite şi fără de pri- 
hană Mântuitorule, care bine ai voit a Te face nouă Arhiereu şi ai împodobit cu 
felurite cinuri Sfânta Biserică, pe care ai răscumpărat-o cu cinstitul Tău Sânge! 
Dăruieşte-ne nouă a săvârşi întotdeauna duhovniceşte pomenirea cuvioşilor Tăi şi 
a-i pomeni întru cuvioşie pe sfinţii noştri păstori şi învăţători, care drept au învăţat 
cuvântul adevărului Tău şi ne-au luminat, pe care i-ai povăţuit la limanul voilor 
Tale şi i-ai proslăvit după vrednicie, precum şi dânşii Te-au proslăvit pe Tine. 


Învredniceşte-ne, pentru rugăciunile lor, a-l cinsti în această zi pe luminătorul şi 
învățătorul nostru, cel întru sfinți părintele nostru Nicolae, arhiepiscopul Mirelor 
Lichiei, făcătorul de minuni. Tu, care l-ai învrednicit de plata cununilor cereşti 
pentru arhiereasca şi păstoreasca lui osteneală, Însuţi luminează-mă cu lumina 
vieţuirii lui şi pe mine, păcătosul robul tău (numele), şi povăţuieşte-mă în calea 
poruncilor Tale a vieţui fără de prihană şi poticnire, ca lucrând Ție cu frică să aflu 
dimpreună cu sfinţii, harul şi iubirea de oameni care sunt de la Tine, că Tu eşti 
Dătătorul şi cununa bunătăților Tale veşnice, şi Ţie se cuvine slava, şi cinstea, şi 
stăpânirea, acum şi pururea şi în vecii vecilor. Amin! 


Rugăciune după Ceasuri 


Stăpâne Doamne! A Ta este ziua şi a Ta este noaptea, Ţie slujeşte făptura toată şi 
toată suflarea pe Tine Te laudă! Iar eu, ticălosul, toată viaţa mea în curvie să- 
vârşind-o, de frică sunt ținut, că mi-am amintit de zilele dintâi şi până acum, în 
care toate răutăţile cu nesimţire le-am făcut, şi pentru aceasta n-am îndrăznire către 
Tine, că fărădelegile mele sunt mari şi înfricoşătoare. 


Vrăjmaşii mei mă necăjesc, dar Tu, Doamne, Doamne, care ai deschis gura celui 
mut, deschide şi gura mea, ca să grăiesc la rugăciune cele bineplăcute Ţie! Că iată, 
sufletul meu ca un pământ fără de apă a rămas şi nu poate să aducă roadă: Tu însă 
dă-mi din sămânţa cea sfântă a Ta, adapă-mă cu roua harului Tău, ca să aduc ie 
roada pocăinţei. 


Doamne lisuse Hristoase, Cela ce vrei ca toţi oamenii să se mântuiască! Auzi 
rugăciunea mea, pentru rugăciunile Sfinţilor Tăi apostoli, că ei se roagă pentru 
noi! Și eu cer iertăciune de la Tine, că pururea asculţi rugăciunile lor! Și pentru 
ruga lor mântuieşte-mă pe mine, păcătosul, tămăduieşte bolile inimii mele şi 
vindecă bu-bele sufletului meu, luminează ochii minţii mele, curățeşte-mi 
gândurile şi sim-ţirile, aprinde cele dinlăuntru ale mele cu flacăra fricii Tale, ca să 
mistuie spinii păcatelor mele, şi răcoreşte sufletul meu cu dragostea Ta, că spre 
Tine năzuieşte dorirea mea, Lumina cea adevărată şi Dătătorul luminii, şi numai 
de la Tine cer mântuire. 


Satură foamea mea cu mila Ta, adapă setea mea cu iubirea Ta de oameni nemă- 
surată, şi să mă acopere harul Tău de tot răul, ca păzit fiind de Tine să mă izbăvesc 
de cursele cele multe ale vicleanului, care mă împiedică, şi să nu se laude vrăjmaşii 
mei asupra robului Tău, care nădăjduieşte întru Tine, şi mântuieşte-mă după mila 
Ta, ca să împlinesc Ţie făgăduinţele rugăciunii mele şi, până la suflarea cea de pe 
urmă căindu-mă pentru greşalele mele, să proslăvesc numele Tău prea sfânt al 
Tatălui şi al Fiului şi al Sfântului Duh, acum şi pururea şi în vecii vecilor. Amin! 


Rugăciune după Vecernie 


Crucea e ridicare sufletului şi viaţa veşnică; crucea e slava Domnului, crucea e 
biruitoarea potrivnicilor izbăvitoarea oamenilor. Doamne Hristoase, Dumnezeul 
nostru, pentru a noastră mântuire ai de la Părintele Tău Cel fără de început, din cel 
mai de sus crug ceresc, pe tărâmurile cele de jos ale pământului, Dumnezeu fiind 
neschimbat, în firea noastră Te-ai îmbrăcat şi Te-ai făcut om deplin pentru milosti- 
vireaTa cea multă şi neurmată, ca să aduci la Tine neamurile - moştenirea cea dată 
Ție - scoase din gura vrăjmaşului şi chinuitorului celui vechi, adică diavolului, 
căruia ne-am făcut robi prin păcat, fiu Tăi fund şi partea Ta cea aleasă, despre care 
ai zis: Alte oi am! Şi acum, nu îngădui, Doamne, să mă sfârşesc în păcate, că spre 
Tine am năzuit din tinerețile mele şi din pântecele maicii mele. Dumnezeul meu 
eşti Tu: nu mă lăsa să fiu bucurie demonului, că ştii cu câtă înlesnire se înşală firea 
omenească, ci cu judecăţile pe care le ştii mântuieşte-mă, că nu este în mine nici 
un obicei care să mă mântuiască, ci cu totul sunt sărac şi sărman fără de ajutorul 
Tău, mânios de soi şi sălbatic din fire, poftitor păcatului, voie rea având, pomenitor 


de rău, uitător al binelui, călcător de jurământ, supărăcios mai presus de toţi, grab- 
nic spre sfadă, iar spre smerenie moleşit, cu râvnă la curvie şi leneş la rugăciune, 
mâncăcios cu prisosinţă şi băutor peste măsură, în nemilostivire nesățios. Toate 
facerile de bine le-am lepădat de la mine şi toate cele necuvioase s-au sălăşluit 
întru mine - ci Tu, Doamne, Doamne, Cela ce miluieşti în dar neamul omenesc, în 
dar mântuieşte-mă şi pe mine, căci ştiu că ai zis: Veniţi la Mine, toți cei osteniți şi 
împovăraţi, şi Eu vă voi odihni pe voi! 


Nu mă trece cu vederea, Doamne, pe mine, cel ce m-am istovit în lucruri urâcioase 
şi sunt doborât de povara fărădelegilor, ci ia sarcina păcatului de la mine, ca Cela 
ce ai mulțime de îndurări, şi mă învredniceşte pe mine, nevrednicul robul Tău 
(numele), în cel de pe urmă ceas al acestei zile, să mă închin slavei Tale şi rugă- 
ciune de seară să aduc ie, pe care primind-o, Mântuitorule, din păcătoasă gură, să 
nu Îţi pară rău pentru darurile pe care le-ai făgăduit robilor Tăi, care cer de la Tine 
prin rugăciune. 


Tu ştii, Stăpâne, tainele sufletelor noastre, ştii de ce avem mai mare nevoie. Dă-mi, 
Doamne, să scap de tot răul şi de toată ispita diavolească, şi iartă-mi multele păcate 
săvârşite mai înainte, şi adună mintea mea de la poftele trupului; abate inima mea 
de la deşartele laude ale linguşirii omeneşti, ca să mă pocăiesc de greşalele mele, şi 
să mă umilesc pentru căderile mele, şi să lăcrimez pentru fărădelegile mele, şi în 
noaptea ce vine să nu fiu cuprins de bezna păcatului şi de somnul greu, ci întăreşte- 
mă spre cântare de toată noaptea cu puterea negrăitei Tale dumnezeiri, şi dă ochilor 
mei somn uşor, fără de nălucire şi tulburare, şi scoală-mă ca să Te laud de dimi- 
neaţă. 


Cu lumina poruncilor Tale luminează-mi ochii înţelegerii, de toată calea răului 
depărtează picioarele mele şi pune-mă să umblu pe urma poruncilor Tale şi să Te 
pomenesc în biserica sufletului meu şi în locaşul cel cuvântător al trupului meu, ca, 
fără de prihană săvârşind cealaltă vreme a vieții mele, să fiu părtaş al părții celei 
de-a dreapta Ta dimpreună cu toţi cei ce din veac bine au plăcut Ţie, dimpreună cu 
care mă şi adu în curțile Tale duhovniceşti şi numără-mă împreună cu turma cea 
aleasă a oilor Tale cuvântătoare, pentru care Ţi-ai vărsat Sângele, că Tu eşti 
Dumnezeul meu şi eu sunt robul Tău, şi Ție slavă înalț, dimpreună şi Tatălui, şi 
Duhului Celui Sfânt, acum şi pururea şi în vecii vecilor. Amin! 


Rugăciuni pentru ziua de Vineri 
Rugăciune după Utrenie 


Cum voi plânge acum căderea mea? Cum mă voi arăta feţei Tale, Stăpâne a toate, 
Doamne? Ce voi aduce ie dintre cele pe care le ceri sau cu ce voi răsplăti Ţie, 
plin fiind de toată nelegiuirea şi spurcăciunea? În ce fel mă voi izbăvi de munci? 
Că de când m-am născut şi până acum toate răutăţile am făcut, nearătând nici ma- 
car o zi pocăință adevărată, că dacă o clipă mă pocăiesc, vreme îndelungată iarăşi 
nelegiuiesc, ca un câine ce se întoarce la vărsătura sa. După ce am primit toate 
bunătăţile, m-am abătut de la Tine spre toate patimile păgâneşti, m-am făcut rob 
poftelor spurcate, alăturatu-m-am dobitoacelor necuvântătoare. Nici un pământean 
nu Te-a mâniat cum Te-am mâniat eu, şi de mulțimea fărădelegilor mele nu sunt 
vrednic să privesc spre înălțimea cerului, că de voi tinde ticăloasele mele mâini, 
socot că văzduhul se va spurca. 


Având limbă rău grăitoare, cu ce cuvinte mă voi ruga? Sau cum voi răsplăti Ţie, 
Stăpâne, neavând cele cuvenite? Nu am nici lacrimi, nici răbdare, blândeţe şi 
umilință nu am agonisit, curăția şi dreptatea încă din copilărie mi le-am pierdut, 
biruit fiind de vrăjmaşul cel viclean cu iubirea plăcerilor. Căzut-am în păcătoasele 
pofte ale trupului, pierdut-am chipul frumuseţii celei dintâi şi toată mintea mea 
spre cele pământeşti am abătut-o. Vai mie, Doamne, Dumnezeul meu, Făcătorule 
al cerului şi al pământului, Cela ce eşti bogat în milostivire! Am fugit departe de 
casa Ta cea dumnezeiască, şi de voie m-am făcut rob dracului poftei, şi lăsând 
pâinea îngerilor m-am umplut tot de mâncăruri nelegiuite, şi mai vârtos voit-am să 
mă hrănesc, alături de porci, cu roşcovele patimilor vremelnice. 


Priceput-am amărăciunea păcatului, că doar pentru o clipă îndulceşte, dar în veci 
chinuieşte; de foametea cea gândită cumplit mă istovesc şi până acum nu m-am în- 
tors, ca oarecând fiul risipitor, nici n-am agonisit pocăința vameşului, nici 
suspinarea slăbănogului, nici lacrimile desfrânatei, nici rugile femeii hananeence, 
nici smerenia cea bună a sutaşului, nici credinţa celei cu curgere de sânge, nici 
mărturisirea tâlharului, ci precum Cain am socotit a tăinui uciderea sufletului meu, 
uitând de Cel ce vede ascunzimile inimii - dar dacă eu voi trece sub tăcere acestea, 
am pârâş pe diavol, care nu poate să tacă. 


Pentru aceasta, nu aştept să fiu pârât, ci ca Lameh mărturisesc asupra mea răutăţile 
mele, că iată, vremea vieții mele se scurtează, iar întinăciunile sufletului meu s-au 
înmulțit; că iată, pe toţi câţi au păcătuit înainte de Lege şi sub Lege i-am cunoscut 
şi, faptele lor cele necurate primindu-le, cu cruntă tulburare m-am potopit şi am 


primit răsplata răutăţii precum noroadele care desfrânau în vremea lui Noe, că 
lăsând chivotul bunei mărturisiri şi înălțând ca pe un turn babilonicesc graiuri 
semeţ cugetătoare, clevetire şi minciuni am întărit folosind cuvintele vestite de 
Dumnezeu, şi prin aceasta L-am mâniat pe Făcătorul meu. 


Tulburatu-m-am la minte, nu ştiu ce spun, lepădat-am frica de Dumnezeu, ne- 
legiuit-am ca locuitorii Sodomei; n-am voit să fug prin credinţă, ca Lot, de 
aprinderea poftelor, şi până acum am rămas ţinut de iubirea patimilor, şi mă tern 
de focul gheenei, în care urmează să fiu ars; nu m-am lăsat de obiceiul cel păcătos, 
ca să ajung în pământul odihnei, pe care moştenindu-l Avraam prieten al lui 
Dumnezeu a fost numit, ci am ajuns, ticălosul de mine, în bezna cea întunecată a 
neînfrânării, şi pentru aceasta osândit am fost şi de toată virtutea m-am făcut străin, 
neprimind nici unul din obiceiurile drepţilor: nici ascultarea lui Isaac, nici buna 
credinţă a lui lacov, nici blândeţea lui Moisi, nici răbdarea lui lov, nici înfrânarea 
lui Iosif, nici râvna lui Finees, care a străpuns fărădelegea, nici tăria lui Halev, care 
n-a slăbit în credinţă, nici priceperea lui lisus Navi, prin care a moştenit pământul 
făgăduinţei, nici vitejia prea înţeleaptă a Iailei, care cu ţăruşul a pironit pe Sisara, 
nici ca prinosul cel bineplăcut al lui Samuil, ci ticălos am rămas, ca Datan şi Avi- 
ron, împotriva firii poftind a fi învăţător, şi am furat cele dumnezeieşti, ca Ahar cel 
necuvios, care a fost bătut cu pietre, şi spurcat stau înaintea lui Dumnezeu, ca lani 
şi lamvri, şi nu ştiu ziua, nici ceasul când pământul se va căsca şi mă va înghiţi de 
viu ori va ploua Domnul asupra mea foc şi pucioasă. 


Cum nu voi primi acum pedepsele ce mi se cad, de vreme ce Dumnezeu aşteaptă 
pocăința mea? Căci mai mult mă tern să cad dincolo în mâinile lui Dumnezeu 
Celui Viu, din care nimeni nu poate să izbăvească! Vai mie din pricina păcatelor 
mele! 


Ce pântece m-a născut? De ce m-am născut pe această lume? Mai bine ar fi fost 
dacă m-aş fi născut, dar n-aş fi dăinuit nici măcar un ceas, ci aş fi murit - iar acum 
pentru ce voi plânge mai întâi? Pentru muncile nesfârşite sau pentru despărţirea de 
Dumnezeu? Că dacă voi vrea să socotesc faptele mele rele, voi pricepe că sunt mai 
păcătos decât orice om. Suspină după mine muncile toate şi stricăciunea şi viermii, 
aşteptând trupul meu, focul şi tartarul vor să-mi cuprindă sufletul. Vicleanul diavol 
are în mine prilej de laudă. Nu ştiu ce voi face şi la cine voi alerga cerând izbăvire, 
fără numai la Tine, Făcătorul meu, că ştiu îndelungă-răbdarea, şi nerăutatea, şi 
iubirea Ta de oameni. Cine va povesti minunile Tale cele din veac şi cine va face 
auzite laudele mile: Tale? Că nu Te bucuri de moartea păcătosului, ci Te veseleşti 
de întoarcerea vieţii lui. Pentru aceasta, chipul pocăinţei I-ai arătat dintru început: 
pe Israil, care Te-a mâniat oarecând în pustie, l-ai miluit pentru pocăință, pe 


niniviteni, miluindu-i, i-ai mântuit, pe Manasi din lanţuri l-ai izbăvit, pe lona din 
pântecele chitului I-ai scos, pe lezechia de la moarte la viaţă I-ai întors, pe Petru 
apostol mai întâi pe scaun şezător l-ai arătat. 


Ce e mai mare decât pocăinţa, întru care bine a voit Duhul Tău cel Sfânt? Că toată 
dreptatea omenească, ca pânza de păianjen, cu înlesnire se sfâşie, şi întru nimic se 
va socoti: că cine se va lăuda înaintea Ta că are inimă dreaptă, ori cine are nădejde 
că e curat de păcat? Fariseul, drept fiind, s-a lăudat, şi a tost osândit - iar eu, ti- 
călosul, sunt cuprins de multe păcate rele şi ce voi face nu ştiu, că nu am lacrimi, 
nici pocăință adevărată, pentru care, Stăpâne Doamne, pe David l-ai sfințit şi 
proroc l-ai arătat, şi pe vameş l-ai îndreptățit, şi pe desfrânată ai curățit-o, şi pe 
fiul risipitor ai sârguit de l-ai întâmpinat şi l-ai făcut părtaş al dumnezeiescului 
Tău ospăț. 


Pentru aceasta, şi eu îmi bat pieptul cu pumni şi strig din adâncul inimii: Stăpâne 
Doamne, lisuse Hristoase! Legiunea de draci Te-a rugat oarecând să nu-i trimiţi pe 
ei în adânc şi, primind mila Ta, a intrat în turma de porci: şi eu Te rog, Fiule al lui 
Dumnezeu, să nu mă trimiţi pe mine în gheena focului pentru mulțimea răutăților 
mele, că cele nevrednice de Împărăţia Ta cea cerească am săvârşit, ci dă-mi unul 
dintre locaşurile casei Tatălui Tău, că nu pentru drepţi Te-ai pogorât pe pământ, 
precum Însuţi ai zis, Nemincinoase Dumnezeule: Nu am venit să chem pe drepţi, ci 
pe păcătoşi la pocăință, că nu au trebuinţă de doctor cei sănătoşi, ci cei bolnavi. 
Primeşte-mă, Doamne, pe mine, cel ce mă pocăiesc de faptele mele necuvioase; nu 
mă trece cu vederea pe mine, cela ce am căzut în căi spurcate, în râpele păcatului, 
între tâlharii cei cunoscuţi cu mintea, care de toată virtutea m-au despuiat, şi cu 
patimi crunt m-au rănit, şi bolesc fără vindecare de pofta cea vătămătoare de suflet. 


Tu, Iisuse, nume de mântuire, Fiule fără de ani al Părintelui fără de început şi 
Ipostas de o fire cu Sfântul Duh, prin care toate cele văzute şi cele nevăzute s-au 
făcut, Preasfinte Împărate, Cela ce singur eşti fără de moarte, lubitorule de oameni, 
care pentru noi, păcătoşii, din sânurile Tatălui ai venit, răni şi răstignire răbdând de 
bunăvoie şi necruţând trupul Tău cel neprihănit, ce păgâneşte a fost atârnat pe 
Cruce, Cela ce, biruit de îndurările şi de iubirea Ta de oameni, între cei morţi ai 
fost socotit şi prin această iconomie l-ai vânat pe chinuitorul diavol, şi ai stricat pe 
cel ce are stăpânirea morţii, şi toată oastea cea drăcească prin arătarea crucii Tale ai 
riSipit-o, şi în cele mai de dedesubt intrând împărăţia iadului ai stricat, şi de la 
tânguirea stricăciunii la veselie i-ai adus pe morţii cei din veac, şi pe cei robiţi de 
păcat la fericirea cea dintru început i-ai întors, Tu singur eşti curat şi fără de 
prihană ai pătimit pentru păcătoşi, iar eu sunt spurcat cu sufletul şi cu trupul: 
curăţeşte-mă cu Sângele Tău cel sfânt, care a curs din coasta Ta, pironeşte cu frica 


Ta trupul meu şi cu moartea Ta cea de viaţă făcătoare, omoară mădularele trupului 
meu, care se nevoiesc spre rău; caută-mă pe mine, cel rătăcit, ca pe oaia cea 
pierdută, pe care luând-o pe umeri ai adus-o la Tatăl şi ai chemat să se bucure 
cetele îngereşti, că toate le poţi şi câte le voieşti le faci: după mare mărirea Ta, aşa 
şi mila Ta e nenumărată. 


Luminează mintea mea cea întunecată cu răutatea, ca să nu mă cuprindă până în 
sfârşit stăpânitorul întunericului, cu pofta trupului silindu-mă să-i slujesc după voia 
lui, ca nu cândva pentru puţina desfătare a veacului acestuia să fiu izgonit din 
cămara Ta cea sfântă şi legat de mâini şi de picioare şi să fiu aruncat în focul 
nestins. 


După mila Ta cea obişnuită caută spre ruga mea şi primeşte rugăciunea robului 
Tău. Să nu mă osândeşti cu fărădelegile mele, nici după păcatele mele să-mi 
răsplăteşti mie, că fărădelegile mele le cunosc, şi acum mă căiesc pentru păcatele 
mele, iar Tu ştii neputinţa firii mele, Ziditorul meu: aşadar, dă-mi tărie şi putere, 
pune picioarele mele pe piatra pocăinţei, curăţeşte sufletul meu de toată înti- 
năciunea; depărtează gândurile necurate de pătimaşa mea inimă; dăruieşte gurii 
mele grăire lină, ochilor mei izvor de lacrimi, şi tot spinul răutăţii dezrădăcinează-l 
din mintea mea, iar auzul urechilor mele să fie păzit de poruncile Tale dumneze- 
ieşti. Învaţă-mă să tind către Tine mâinile mele şi fă-mă cu totul bineplăcut al Tău. 
Da să se facă minunată mila Ta şi asupra mea, şi toți să vadă iubirea Ta de oameni: 
ca un milostiv, mântuieşte-mă pe mine, păcătosul. 


Mântuitorule Atotputernice, fără de răutate, Îndelung-răbdătorule! Lucrul mâinilor 
Tale nu îl trece cu vederea, nici nu zi, Doamne: Nu te cunosc pe tine, nici nu 
întoarce faţa Ta de la mine întru mânia Ta, nu mă trimite, Doamne, în foc, de care 
se cutremură sufletul meu! Stăpâne al meu, Doamne, nu uita osteneala robului Tău, 
că la Tine am alergat şi către Tine ochii sufletului meu am ridicat, şi mâinile am 
întins, şi genunchii plec, din adâncul sufletului suspin, cu limba mă rog: miluieşte- 
mă, Dumnezeule, după mare mila Ta, după mulțimea îndurărilor Tale curăţeşte 
fărădelegile mele, că nu cei morţi Te vor lăuda, nici cei ce şed în iad Te vor 
mărturisi pe Tine, ci noi, nevrednicii, bine Te cuvântăm şi ne rugăm ie, cerând 
mila Ta! Că Însuţi ai zis, Doamne al meu: Cel care cere va primi, că pe cel ce vine 
la Mine nu-l voi scoate afară, că Tu nu voieşti să piară nici un om, ci pe toţi vrei 
să-i mântuieşti cu adâncul judecăților Tale, că Tu eşti Dumnezeul meu Preasfânt, şi 
eu sunt robul Tău păcătos. 


Apără-mă cu puterea Crucii Tale şi mântuieşte-mă de tot răul, pentru rugăciunile 
Preasfintei Stăpânei noastre, de Dumnezeu Născătoarei, şi pentru sfintele Tale 


patimi, cu care ai pătimit pentru noi cu bună voirea Tatălui, şi cu iubirea Ta de 
oameni, şi cu iconomia Sfântului Duh, că pe Tine, Dumnezeu cel Unul în Treime, 
Te laudă toate puterile cereşti, şi noi, pământenii, de la Tine cerem mila şi iertarea 
păcatelor, că Ţie se cuvine a milui şi a mântui sufletele noastre întotdeauna, acum 
ŞI pururea Şi în vecii vecilor. Amin! 


Rugăciune după Ceasuri 


Ce voi răsplăti Ție, Doamne lisuse Hristoase, Fiul lui Dumnezeu, pentru toate câte 
ai făcut neamului omenesc, şi ce plată voi aduce bunătății Tale? Nici cerul, nici 
pământul nu pot să dea ţie daruri după cuviinţă, că Însuţi bine ai voit a veni pe 
pământ ca să-i mântuieşti pe cei păcătoşi: Te-ai întrupat pentru noi, netrupesc fiind, 
şi de bunăvoie ai sărăcit, fiind bogat, iar eu am lepădat îndurările Tale, mai mult 
decât oricine Te-am mâniat. Tu însă, Cela ce pentru noi ai primit patima, vindecă 
patimile inimii mele; Cela ce bine ai voit a fi osândit şi încununat cu spini, 
dezrădăcinează spinii sufletului meu; Cela ce de bunăvoie ai fost legat şi ai primit 
răni, rupe legăturile răutăților mele, de rănile mele mă izbăveşte. Cela ce batjocură 
al răbdat şi pe Cruce ai fost pironit, pironeşte de frica Ta trupul meu; pe vrăjmaşul 
care mă ispiteşte doboară-l cu Crucea Ta. Cela ce ai fost adăpat cu oţet şi fiere, 
şterge zapisul păcatelor mele, în cartea vieţii înscrie-mă. Cela ce clatini pământul 
din temelie şi despici pietrele, întăreşte-mă pe piatra credinţei Tale şi păzeşte-mă 
neclintit de acum înainte. 


Cela ce ai prefăcut în întuneric lumina soarelui primind rană de lance în coasta Ta, 
luminează întunericul minţii mele şi vindecă marea rană a răutăţilor mele. Cela ce 
al izvorât sânge şi apă spre curățirea făpturii Tale, dă lacrimi ochilor mei, ca să 
curăţesc întinăciunea fărădelegilor mele. 


Cela ce ai îndreptățit pe tâlharul care o singură dată a strigat: Pomeneşte-mă, 
Doamne, întru Impărăţia Ta, pomeneşte-mă, Doamne, Dumnezeul meu, şi pe mine, 
care strig către Tine necontenit, şi de soarta lui mă învredniceşte! 


Cela ce ai primit pe Petru care plângea, primeşte şi pocăința mea. Cela ce ai zăcut 
în mormânt cu trupul, scoală-mă din mormântul deznădejdii pe mine, cel omorât 
de faptele cele rele, ca să proslăvesc cu inimă curată puterea Crucii Tale, că prin 
aceasta ai biruit pe diavol şi pe cei morţi din veac împreună cu Tine i-ai înviat. 


Şi pentru toate acestea ce-Ţi voi răsplăti, ticălosul de mine, fără numai închi- 
năciune şi lacrimi de umilință? Primind acestea, Mântuitorul meu, sfârşit bun 
dăruieşte-mi şi învredniceşte-mă a sta de-a dreapta Ta în Ziua Judecăţii şi a auzi 


sfântul Tău glas grăind: Veniţi, binecuvântaţii Tatălui Meu, de primiţi Împărăţia 
gătită vouă, că Tu eşti Dumnezeul nostru şi Ţie slavă înălțăm, Tatălui şi Fiului şi 
Sfântului Duh, acum şi pururea şi în vecii vecilor. Amin! 


Rugăciune după Vecernie 


Stăpâne, Doamne Atotţiitorule, Dumnezeul părinților noştri, care ai făcut veacurile 
ŞI ştii sfârşitul lor, Cela ce socoţi anii şi măsori vremurile, care ai stăpânire peste 
viaţa şi peste moartea fiinţelor pământene! Nu mă lăsa pe mine, Doamne, să putre- 
zesc în fărădelegi, nici nu trimite peste mine mânia cuvenită faptelor mele, ci auzi 
glasul rugăciunii mele. 


Cela ce bine ai voit a mă trece peste marea vieţii, ce voieşte să mă înece cu valurile 
multe ale păcatelor, care şi lungimea acestei zile m-ai învrednicit a o săvârşi şi a 
mă apropia de începutul nopţii, pe care nu nădăjduiesc să o trec, fiind cuprins de 
visarea drăcească şi acoperit de bezna păcatului, mântuieşte-mă de tot sfatul 
vrăjmaşului şi de tot necazul şi năpasta, nevoia şi întristarea şi gândurile spurcate, 
ce îmi strâmtorează neîncetat ticălosul suflet, că Tu eşti Dumnezeul meu şi 
Dătătorul a tot binele, care şi înainte de cerere dai din belşug cele bune robilor Tăi! 
Pomeneşte smerenia mea, şi deschide gura mea spre slavoslovirea Ta, şi primeşte 
această rugăciune de seară, şi dă-mi să alerg fără împiedicare la poruncile Tale, să 
nu mă ostenesc în deşert din pricina puţinătăţii credinţei mele, că Tu ai zis: Chea- 
mă-Mă, şi te voi izbăvi. Izbăveşte-mă, Doamne, de toată cursa diavolească şi 
îndreptează viaţa mea, că iată, cu frică stau înaintea Ta, către mulțimea îndurănilor 
Tale pururea căutând şi la Tine căzând cu suflet umilit. De la gândurile fără folos 
abate inima mea şi înaripează mintea mea spre Tine. 


Dă-mi, Doamne, de acum vreme de pocăință, că străin sunt eu, la fel ca toţi părinţii 
mei, că iată, ca iarba de dimineaţă am înflorit, iar seara cad şi mă usuc. Tămă- 
duieşte-mă, Milostive, pe mine, cel rău rănit de boldul păcatului, înainte să trec şi 
să nu mai fiu, că nu morţii Te vor lăuda, şi în iad cine se va mărturisi Ţic? 


Stăpâne, Mântuitorul sufletelor noastre, care ai dăruit nădejdea vieţii veşnice celor 
ce cred în Tine, odihneşte sufletul robilor Tăi, părinţilor şi fraților noştri (numele), 
şi a toată seminţia de neam creştinesc, de parte bărbătească şi femeiască, şi al 
tuturor celor ce au crezut în Tine, lisus Hristos, Fiul lui Dumnezeu, că Tu ai zis: 
Cel ce crede în Mine nu va muri, ci va avea viaţă veşnică, de care împărtăşeşte-mă 
şi pe mine în pământul celor blânzi, în sălaşurile sfinţilor, în locaşurile ce nu se 
strică, în Ierusalimul cel de Sus, în lumina neînserată şi în veacul cel fericit şi 
neîmbătrânitor, unde nu este durere, nici întristare, nici suspin, nici diavol în- 


demnător la rău, nici păcat făcător de stricăciune, ci bucurie negrăită şi veselie 
nepovestită, mulțimea drepuilor, cinunile prorocilor, cetele apostolilor, taberele 
mucenicilor, seminţia răbdătorilor de patimi, soboarele arhiereilor, mulțimile cu- 
vioşilor, adunarea pustnicilor, şi sufletele tari ale sfintelor femei, şi odihna sfinților, 
care din veac bine au plăcut Ție, Unuia Adevăratului Dumnezeului nostru, Tatălui 
şi Fiului şi Sfântului Duh, acum şi pururea şi în vecii vecilor. Amin! 


Rugăciune după Vecernie 


De noapte mânecând către voi, ierarhilor şi prorocilor, apostolilor şi mucenicilor, 
gândul meu de greşale izbăviţi-l, sufletul meu cel împuțit de patimi cu mijlocirea 
voastră tămăduiţi-l, rogu-vă, inima mea clătinată de cel viclean întăriţi-o, suspina- 
rea mea auziţi-o! Prorocii Domnului, loane, Mergătorule-înainte şi Botezătorule, în 
calea poruncilor lui Hristos îndreptați-mă să umblu după har. Moisi, Aaroane, 
Isaie, leremie, Ilie, Enohe şi Eliseie! Ca stâlpi ai Bisericii, întăriți-mă să fac voia 
Domnului. Zaharie, losie, Davide şi Natane, Naume! Milă daţi-mi şi luminare. 
Avdie şi Sofome, Samuile, lono, Avacume, oile, Varuhe, rugaţi-vă pentru mine lui 
Dumnezeu. Miheie, Maleahi, lezechie, Amoase, Ahie şi toţi sfinţii proroci ai 
Domnului! Rugăciunile mele primiţi-le şi biruitor asupra patimilor arătați-mă. Slă- 
viților proroci, apărători şi acoperitori ai credincioşilor, fericiților ierarhi şi sfințiți 
mucenici ŞI cuvioşi părinţi, postnicilor şi pustnicilor, rugați-vă pentru mine să mi 
se dăruiască iertare cu a voastră mijlocire. 


Sfinţilor mucenici ai lui Hristos, care pentru El v-aţi vărsat sângele şi aţi dat spre 
rănire trupul vostru, rugaţi-vă pentru mine, sărmanul. 


Ceata sfintelor mironosiţe, sfinte femei muceniţe şi postnice, cuvioase sfinte fe- 
cioare, rugați-vă lui Dumnezeu pentru mine, păcătosul. 


Toţi Sfinţii apostoli, proroci, mucenici, ierarhi, cuvioşi şi drepţi, rugați-vă Domnu- 
lui să le dea iertarea greşalelor şi credincioşilor ce înainte au adormit, şi să-i 
izbăvească pe ei de focul ce va să fie, şi de vierme, şi de muncile cele veşnice, şi 
să-i învrednicească a primi hrana Raiului. 


Doamne, Cela ce eşti fără de început, Mare Împărate şi Făcătorule al veacurilor şi a 
toată suflarea! Arată îndurările Tale cele multe asupra noastră, ca să nu fim ruşinați 
la Judecata Ta, că Tu ai zis celor ce cheamă după adevăr numele Tău: Cheamă-Mă, 
şi te voi izbăvi. Cela ce singur eşti Milostiv şi Drept, nu mă lipsi pe mine de starea 
cea de-a dreapta Ta a oilor Tale, că a Ta este stăpânirea şi a Ta este împărăția, a 
Tatălui şi a Fiului şi a Sfântului Duh, şi acum şi pururea şi în vecii vecilor. Amin! 


Rugăciuni pentru ziua Sâmbetei 
Rugăciune după Utrenie 


Cela ce dimpreună cu Tatăl şi cu Sfântul Duh eşti singur Bun şi de oameni lubitor, 
Dumnezeule Atotputernice, Unule Milostive, care ai stăpânire şi asculți în orice loc 
pe cei ce se roagă Ție şi dăruieşti robilor Tăi toată cererea cea spre mântuire! Au- 
zi-mă pe mine, păcătosul robul Tău (numele), care se roagă Ție cu inimă înfrântă, 
cerând de la harul Tău curățirea păcatelor. Îndreaptă, Doamne, calea mea ca să 
umblu după poruncile Tale şi să fug de toată calea vicleană a vrăjmaşului. 


Stăpâne Doamne Dumnezeule, Făcătorule al cerului şi al pământului, Cela ce eşti 
fără de început şi nevăzut, necuprins, neschimbat şi nescris împrejur, fiind de o 
stăpânire cu Tatăl şi cu Sfântul Duh! Cu deadinsul mă rog Ție să fie voia Ta asupra 
mea, ca nu cândva, păscând de unul singur, ca o jivină sălbatică, să fiu vânat cu 
înlesnire de vrăjmaşul cel răpitor. Păstorule Bun, nu mă despărți pe mine de curtea 
oilor Tale alese, ci ocroteşte-mă cu acoperământul Tău şi toate mădularele trupului 
meu întăreşte-le cu cinstită Crucea Ta. Inimă curată zideşte întru mine, Dumne- 
zeule, şi duh drept înnoieşte întru cele dinlăuntru ale mele. Umple de bucurie gura 
mea, păzeşte sufletul meu de tulburarea amăgitorului în toate zilele vieţii mele, ca 
să vadă ochii mei lumina judecăților Tale, ca să nu mă împotmolesc în tina faptelor 
celor rele. 


Ştiu, Doamne, că Tu cunoşti nu numai faptele, ci şi cuvintele şi gândurile, şi pen- 
tru aceasta mă îngrozesc şi mă cutremur de dreapta Ta cercetare, că nimic nu se 
tăinuieşte de ochii Tăi, însă îndrăznesc pentru că Însuţi ai spus prin prorocul Tău: 
Spune tu mai întâi păcatele tale, ca să fii îndreptăţit. De unde voi începe însă a 
povesti mulțimea păcatelor mele? Ce început voi afla mărturisirii? Pentru ce voi 
cuteza a înălța cerere mai întâi? Nu este nici o răutate şi nici o fărădelege pe care 
eu, ticălosul, să nu o fi săvârşit, însă nădăjduiesc în milostivirea Ta cea mare şi 
neurmată. Ţie mă rog, Celui ce ai venit ca să îl cauţi pe cel pierdut şi să-l întorci 
pe cel rătăcit. Cela ce ai pătimit pentru mine, nevrednicul, nu pentru nevrednicia 
mea, ci pentru mila Ta cea mare, care Lege ai dat celor păcătoşi, proroci le-ai 
rânduit şi apostoli le-ai trimis, pe toţi chemându-i la viaţa veşnică! 


Ție mă rog, Celuia ce eşti singur Bun şi auzi cererile bune, care din Sfânta Fecioară 
Te-ai întrupat şi Te-ai făcut de un chip cu trupul smerenie: noastre ca să ne faci pe 
noi de un chip cu slava Ta, sub Lege fiind şi vieţuind în lume, Făcătorule al lumii 
şi Doamne a toată făptura, şi ne-ai întors pe noi de la amăgirea idolească. 


Doamne al meu, Doamne! Pomeneşte Sfântul Sânge pe care l-ai vărsat asupra 
noastră, a păcătoşilor, şi nu mă da pe mine spre bucuria celor ce mă urăsc, nici nu 
cere de la mine cuvinte de răspuns în ziua cercării. Primeşte-i pe Preasfânta Ta 
Maică, Stăpâna noastră de Dumnezeu Născătoarea, şi pe slăvitul înainte-Mergător 
şi Botezător loan, care se roagă pentru noi, şi pe noi toți ne miluieşte, şi nu mă 
urgisi pe mine, cela ce mă rog Ție pentru toți şi toate. 


Pomeneşte, Doamne, pe arhiepiscopii şi episcopu noştri (numele), dimpreună cu 
preoţii şi cu diaconii şi cu tot cinul bisericesc, pe care i-ai pus păstori turmei Tale 
cuvântătoare. Primeşte, Doamne, rugăciunile aduse de dânşii pentru lume şi pentru 
toți creştinii. Ocroteşte, Doamne, ţara noastră cu pace, dă pământului bună roadă, 
şi norodul întru bună credință înmulţeşte-l, pe cei robiţi întoarce-i, sfătuieşte cele 
bune pentru Bisericile Tale, şi pentru preoţi, şi pentru diaconi, şi pentru tot cinul 
călugăresc. 


Pomeneşte, Doamne, pe cei ce ne urăsc şi ne necăjesc, şi pe cei care ne iubesc, şi 
fac cu noi milostenie, şi ne hrănesc, şi pe toţi cei ce ne slujesc şi ne-au slujit 
vreodată, şi trimite-le lor însutită plată, şi dă-le lor în locul celor pământeşti cele 
cereşti şi în locul celor stricăcioase cele nestricăcioase, şi înmulţeşte mila Ta 
asupra lor. 


Pomeneşte, Doamne, cu mulțimea îndurărilor Tale pe toți monahii ce sunt în 
mănăstiri şi locuri deosebi, pe faţa a tot pământul, şi în ostroavele mării, şi în 
pustii, şi în peşteri, şi în crăpăturile pământului, şi pe stâlpi, şi în zăvorâre. 
Uşurează, Doamne, povara lor şi mângâie-i în necazul lor, izbăveşte-i de silnicia 
diavolului, şi păzeşte-i în curăţie în toate zilele vieţii lor, şi pentru rugăciunile lor 
curăţeşte păcatele mele. 


Pomeneşte, Doamne, pe cei ce viețuiesc în feciorie, şi în postire, şi în înfrânare. 
Pomeneşte, Doamne, pe toți creştini, tineri şi bătrâni, văduve, robi şi slobozi, 
săraci şi orfani şi aflați în boli şi în întristare şi în închisori, care din clevetire 
pătimesc şi din mânie nedreaptă sunt chinuiţi. 


Pomeneşte-mă, Doamne, ca un Bun şi oameni lubitor, şi pe mine, nevrednicul 
robul Tău (numele): iartă-mi, Doamne, toată greşeala cea de voie şi cea fără de 
voie. 


Încă Te mai rog, Doamne, Preasfinte Stăpâne: izbăveşte cetatea aceasta în care 
petrecem de tot răul şi focul şi potopul, şi de moarte năprasnică, şi de foamete, şi 
de cutremur, şi de molima, şi de războiul cel dintre noi. 


Pomeneşte, Doamne, pe robii Tăi (numele) spre sănătate şi mântuire; nu ne ruşina 
pe nici unul şi dăruieşte-ne toată cererea cea sufletească şi cea trupească. Nu 
întoarce faţa Ta de la ruga mea, ci pe toţi ne du în cereasca Impărăție. 


Pomeneşte, Doamne, pe părinţii şi fraţii noştri şi pe creştinii de toată vârsta, parte 
bărbătească şi femeiască deopotrivă, ce s-au mutat de aici întru nădejdea învierii şi 
a Vieţii veşnice: odihneşte-i pe dânşii unde toţi drepţii se odihnesc şi nu întoarce 
faţa Ta de la suspinarea sărmanului meu suflet, care se află necuviincios înaintea 
Ta, şi dă-mi ca până la suflarea cea de pe urmă să cer de la Tine lăsarea greşalelor 
mele, şi în Ziua cea înfricoşătoare să stau de-a dreapta sfântului Tău scaun, pentru 
rugăciunile prea curatei Maicii Tale, Stăpânei noastre de Dumnezeu Născătoarei, 
ale sfintelor puteri cereşti, ale lui Mihail şi Gavriil şi ale Sfântului Tău Botezător şi 
Înainte-mergător Ioan, ale sfinților cuvioşilor noştri părinţi, ale Sfântului Vasilie, 
izvorul cel cu dumnezeiasca obârşie, care a adăpat întreaga lume cu învăţătura 
Mântuitorului nostru, şi ale Sfântului Grigorie cuvântătorul de Dumnezeu, grăi- 
torul tainelor cereşti, şi ale Sfântului Nicolae, marele făcător de minuni, şi ale 
Sfântului loan Gură de Aur, limba cea plină de Duhul Sfânt, care pe heruvimi Se 
odihneşte, şi ale Sfântului cuviosului părinte Teodosie, luminătorul a toată Rusia, 
care a făgăduit că se va ruga pentru noi la Înfricoşătoarea Ta Judecată, la care, 
Doamne, neosândit păzeşte-mă şi pe mine şi în pace îndreptează viaţa mea, pentru 
rugăciunile tuturor sfinţilor care din veac bine au plăcut Ție, ale sfinților proroci şi 
Sfinţilor apostoli, prea lăudaților mucenici şi cuvioşilor călugări, pentru care, 
Preasfinte Stăpâne, primeşte această rugăciune şi mântuieşte-mă de tot răul, că Tu 
eşti Dumnezeul meu, şi la Tine căzând mă rog, şi Ție slavă înalţ, Preasfintei 
Treimi, Dumnezeului Unuia prea înţelept, care ai întemeiat pământul pe ape şi ai 
zidit pe om din ţărână, şi Mântuitorului Atotputernic, Preasfântului Cuvânt, 
Făcătorului cerului, Luminii celei începătoare şi pururea fiitoare, Pâinu vieţi, 
Înnoitorului lumii, Păstorului Celui bun, Celui născut mai înainte de veci, lui lisus 
Hristos, care ai mântuit neamul omenesc, şi Sfântului Duh, Domnului, Însuşi- 
Stăpanitorului, purtătorului de foc, Celui fără de chip, subţire, nevăzut, fără de 
început, Făcătorului de viaţă, Atotîncepătorului puterilor netrupeşti, Celui ne- 
despărțit de Fiinţă Dumnezeiască, ce odihneşte asupra credincioşilor, Căruia 
închinare şi slavoslovie şi rugăciune înălțăm, Tatălui şi Fiului şi Sfântului Duh, 
acum şi pururea şi în vecii vecilor. Amin! 


Rugăciune către toţi sfinţii 


Ceea ce eşti mai cinstită decât heruvimii şi mai slăvită fără de asemănare decât 
serafimii, Doamnă Stăpână de Dumnezeu Născătoare, care ai născut pe Hristos, 
Dumnezeul nostru! În ziua întristării mele auzi-mă şi ajută-mi mie, păcătosului şi 
ticălosului! 


Sfinţilor îngeri şi arhangheli, heruvimi şi serafimi, scaune, domnii, începătorii, 
stăpânii şi puteri, Mihaile, Gavriile, Urule, Rafaile, luaţi cu voi toate puterile 
cereşti şi rugaţi-vă lui Dumnezeu pentru mine, păcătosul, ca să-mi fie milostiv în 
vremea necazului meu. 


Sfinte şi mare prorocule Ioane, Inainte-mergătorul şi Botezătorul Domnului, în 
ziua nevoii mele ajută-mi mie, întinatului şi nelegiuitului. 


Sfinţilor întâi-drepți şi marilor proroci: Enohe, Noe, Melhisedec, Avraame, Isaac, 
lacove, losife dimpreună cu cei doisprezece patriarhi Moisi, Aaroane, Isaie, 
Davide, Ilie, Samuile, Daniile, leremie, loile, Zaharie, Naume, Sofonie, Avacume, 
Ghedeoane, losie, Miheie, Zaharie, Avdie, Maleahi, Eliseie, Amoase, lezechiile, 
Ananie, Azarie, Misaile, lono, Agheie şi toți sfinții proroci, rugaţi-vă pentru 
ticăloşia mea şi miluiți sufletul meu, ce s-a spurcat cu multe fapte rele. 


Sfinulor mari apostoli mai întâi pe scaun şezători, aleşilor ai lui Dumnezeu, Petre 
şi Pavele dimpreună cu loan, lacove, Andreie, Filipe, Mateie, Luco, Marcule, 
Tomo, Vartolomee, lacove al lui Alfeu, ludo al lui lacov, Simone Zilotule, 
Varnavo, lacove, fratele Domnului, Prohore, Ştefane arhidiacone, Timoteie şi toţi 
cei şaptezeci de ucenici ai lui Hristos, rugați-vă pentru mine, păcătosul şi 
netrebnicul vostru rob, Milostivului Stăpân şi Domn lisus Hristos. 


Sfinților răbdători de chinuri şi marilor mucenici, şi mărturisitori, şi doctori fără de 
arginţi, şi făcători de minuni, şi prunci: Gheorghe, Dimitrie, Teodore Tiroane, 
Nichito, 'Teodore Stratilatule, Gurie, Samoane, Avivo, Procopie, Eustratie, 
Mercurie, Areto, Mino, Acachie, Andreie Stratilate, Hristofore, Prove, Tarasie, 
sfinților patruzeci de mucenici din Sevastia, Alexandre, Serghie şi Vahe, Borase, 
Glebe, cneazule Mihaile, Teodore, Trifone, Nestore, Flore, Lavrule, sfinte prunc 
Mihaile bulgarule, Cosmo, Damiane, Ermolae, Pantelimoane, Chire, Ioane, 
Chirice, Mamonte, Savo gotule, Galactioane, Hrisante, Stratonice, Vasilisc, 
Condrate, Conoane şi toți sfinții mucenici, ceata răbdătorilor de chinuri, rugați-vă 
lui Dumnezeu pentru mine, vicleanul, cela ce am minţit lui Dumnezeu şi oa- 


menilor, miluiți-mă pe mine, păcătosul vostru rob, izbăviţi-mă de necazurile 
păcatelor. 


Sfinţilor ierarhi şi dascăli ai lumu, stâlpilor neclintiţi, întărirea Bisericii: Dionisie 
Areopagitule, leroteie, Ignatie, Lazăre, Climente, Vasile al Cezareui, Grigorie de 
Dumnezeu cuvântătorule, loane Gură de Aur, Nicolae, Silvestre, Spiridoane, 
Grigorie al Mitilinei, Petre al Alexandriei, Grigorie al Armeniei, Chirile al 
Alexandriei, Atanasie, Eustatie, Antiohe, Antime, Amfilohie, Grigorie făcătorule 
de minuni, Policarpe, Ipolite, papa Romei, Leontie al Rostovului, dimpreună cu 
toți sfinți ierarhi şi cu toată ceata de Dumnezeu purtătorilor părinți, rugați-vă 
Mântuitorului Dumnezeu pentru mine, leneşul şi nevrednicul, dezlegați-mă de 
păcatele mele mari şi grele. 


Sfinților cuvioşi părinți şi postnici şi mari pustnici, îngerilor pământeşti şi 
oamenilor cereşti: Antonie, Leodosie, Teodore Studitule, Pimene, Sisoe, Arsenie, 
Ioane Colove, Benedicte, Maxime, Efreme, Onufrie, Macarie egipteanule, Pavele 
Tibeule, Daniile al Schitului, Paisie sfințite dimpreună cu prietenul tău Pavel, 
Macarie Alexandrine, Pavele, care eşti numit cel simplu, Agatoane, Visarioane, 
Pahomie, Pafnutie, Avraamie, Vasilie cel nou, Grigorie, ucenicul lui, Acachie cel 
din Scara, Arhipe, Agricolae, Eufrosine, Filimoane sihastrule, Antonie şi Teodosie 
ai Lavrei Peşterilor, Varlaame de la Novgorod, dimpreună cu toţi cuvioşii, rugaţi- 
vă pentru mine, păcătosul şi mult greşitul. 


Sfintelor femei, drepte şi cuvioase şi muceniţe dimpreună: Ano, Elisaveto, Marie, 
Teclo cea întocmai cu apostolii, Anastasie, Irino, Eleno, Eftimie, Evghenie, 
Teodoro, Pelaghie, Taisie, Fevronie, Eupraxie, Evdochie, Ecaterino, Paraschevo, 
Eufrosino, Matrono, Susano, Domnico, Antuso, lulianie, Hristino şi lulito, Natalie, 
Epistimie, Zinovie, Agato dimpreună cu toată ceata sfintelor femei şi cu mi- 
ronosițele, rugaţi-vă lui Dumnezeu pentru ticăloşia şi nevrednicia mea, ca prin 
rugăciunile voastre să mă izbăvesc de muncile cele veşnice şi de focul cel veşnic, 
ce nu se stinge. 


Toţi sfinţii lui Dumnezeu, cuvioşilor şi drepţilor, care de la zidirea lumii bine ați 
plăcut lui Dumnezeu cu mari nevoinţe şi prin multe osteneli aţi biruit pe diavol şi 
l-ati călcat, ca pe un nimic făcându-i pe el şi pe toţi dracii lui! Eu, păcătosul rob al 
lui Dumnezeu, cad la voi: primiţi-mă pe mine, păcătosul şi întinatul, şi păziţi-mă în 
toate zilele, şi în toate nopțile, şi în tot ceasul, şi acasă, şi în tot locul, şi la ieşirea 
sufletului meu în văzduh; ajutaţi-mi în Ziua Judecăţu, rugați-vă pentru ticălosul 
meu suflet Atotţiitorului Dumnezeu, Căruia se cuvine slava, cinstea şi închină- 


ciunea, Tatălui şi Fiului şi Sfântului Duh, acum şi pururea şi în vecii vecilor. 
Amin! 


Rugăciune după Ceasuri 


În mulţimea îndurărilor Tale nădăjduind, la Tine cad, Hristoase Mântuitorule, şi 
spre mulțimea minunilor Tale caut pururea, cerând mare mila Ta! Nu mă lepăda de 
la faţa Ta pentru mulțimea păcatelor mele, că am mâniat numele Tău cel sfânt. Zis- 
am că voi păzi legea Ta, şi n-am păzit-o: pentru aceasta, străin m-am făcut de tot 
binele. Furată mi-a fost bogăţia duhovnicească, iar sufletul meu, ca un rob, amarnic 
e înjosit, şi acum iarăşi mă întorc la Tine şi cer iertarea multelor mele greşale, că 
ştiu iubirea Ta de oameni. 


Dacă voieşti, poţi să mă curăţeşti, fiindcă pe slăbănogul pe care cu credinţa mare 1- 
au pus înaintea Ta în zi de sâmbătă, cu cuvântul I-ai ridicat şi ai iertat păcatele lui. 
Doamne, Dumnezeul meu! Şi pe mine, cel slăbănogit de păcatele cele multe, 
nemişcat cu totul din pricina deznădejdii, cu mila Ta scoală-mă. 


Cela ce singur eşti prea înţelept, Doctore al sufletelor şi al trupurilor, care cu 
cuvântul ai certat valurile mării! Potoleşte viforul patimilor mele şi linişteşte 
valurile gândurilor mele necurate, ceartă-l pe dracul ce pururea mă necăjeşte, ca să 
se depărteze de la neputința mea, încât să dobândesc iarăşi prin pocăință cele 
pierdute prin nesimţire, aminte aducându-mui de fiul risipitor şi de desfrânata, de 
tâlhar şi de vameş, de cel ce Te-a hulit şi de cel ce s-a lepădat de Tine, pe care 
pururea pomeniţi i-ai făcut ca pilde de pocăință. Deci nu mă trece cu vederea nici 
pe mine, cel ce mă pocălesc, că Tu ştii nebunia mea şi păcatele mele nu s-au 
ascuns de Tine, că după cum mare este mărirea Ta, şi mila Ta e nenumărată. 
Doamne! 


Lasă, iartă câte am greşit Ţie; curăţeşte-mă, izbăveşte-mă de tot răul, pentru ru- 
găciunile prea curatei Stăpânei noastre de Dumnezeu Născătoarei şi ale tuturor 
sfinților, care din veac bine au plăcut Ție, că Tu eşti Dumnezeul meu şi Ție slavă şi 
rugăciune înalț, Tatălui şi Fiului şi Sfântului Duh, acum şi pururea şi în vecii 
vecilor. Amin! 


Rugăciune după Vecernie 
Doamne lisuse Hristoase, Fiul lui Dumnezeu, Multmilostive şi de oameni lubi- 


torule, care nu voieşti moartea noastră, a păcătoşilor, ci ne călăuzeşti în tot chipul 
la mântuire, trecând cu vederea păcatele şi aşteptând pocăinţa, aşa cum îndelung 


m-ai răbdat şi pe mine, păzindu-mă în toate zilele vieţii mele şi dând nevredniciei 
mele toate facerile de bine, că Milostiv eşti şi de oameni lubitor, părtaş al trupului 
nostru, întru care Te-ai îmbrăcat şi ai îndumnezeit pe oameni, chemându-i la 
vrednicia cea dintâi, şi pentru a noastră mântuire Te-ai răstignit pe Cruce şi, după 
ce ai zăcut în mormânt, ai înviat a treia zi, slobozind sufletele drepţilor, care erau 
ținute în iad! Caută, Doamne, spre smerenia mea şi primeşte ruga acestei seri, pe 
care cu nevrednicie o înalţ Ţic! 


Nu înalţ glasul meu cu graiuri iscusite, ci cu suflet amărât suspin din adâncul 
inimii, ie plec grumazul meu dimpreună cu inima, la Tine cad în genunchi şi către 
Tine tind mâinile mele, că Tu ştii nebunia mea şi păcatele mele nu s-au ascuns de 
Tine, Ziditorul meu, ştii neputinţa firii mele! Ce prinos voi aduce ca să plac Ție, 
sau ce voi răsplăti Dătătorului vieţii veşnice? Nimic nu am din cele asupra cărora 
binevoieşte Duhul Tău, dar nu Te mânia pe mine, cel ce mult rău am săvârşit 
înaintea Ta, nici nu mă lepăda de la faţa Ta pe mine, cel ce am limba neînfrânată, 
nici nu opri îndurările Tale de la robul Tău: fără ajutorul Tău nimic nu pot face. 


Cutez a mă ruga Ție necontenit cu mintea, dar cu gândul, mă moleşesc; nici un 
ceas nu am lăsat pentru rugăciune. Cu duhul doresc să stau înaintea Ta ziua şi 
noaptea, dar cu trupul cad în tina fărădelegilor mele: ci Tu, Doamne, Dumnezeul 
meu, Cela ce dintru nefunță m-ai făcut şi din tinereţile mele m-ai păzit până în 
această zi, miluieşte-mă şi acum, izbăveşte sufletul meu de amăgirea vrăjmaşului şi 
nimiceşte de la inima mea gândurile tulburătoare; întăreşte picioarele mele pe 
temelia cea neclintită, pe piatra cea tare a credinţei Tale; fii mie zid tare în faţa 
vrăjmaşului, ca viforul păcatului să nu surpe casa trupului meu. Pune straja Ta în 
cele dinlăuntru ale mele, ca să dobor pofta care mă trage cu gânduri trupeşti. 
Întăreşte-mă, Doamne, cu dreapta Ta cea atotputernică asupra vrăjmaşilor celor 
văzuţi şi celor nevăzuţi şi dă-mi a trece cu frică de Dumnezeu vremea cea din urmă 
a zilei acesteia şi a mă înarma asupra întunecatului ispititor. 


Dă-mi mie semnul cinstitei şi de viaţă făcătoarei Tale Cruci, de care toate taberele 
drăceşti se cutremură şi fug ascunzându-se, şi dă trupului meu aşternut liniştit şi 
ochilor mei somn uşor. Să nu doarmă, nici să dormiteze îngerul cela ce mă păzeşte, 
ca de acesta fiind povăţuit să aduc ție cu înţelegere luminată şi cu minte neabătută 
rugăciuni de miezul nopţii şi de dimineaţă şi să plac Ţie în toată ziua cu cei ce Te 
iubesc cu adevărat, dimpreună cu care învredniceşte-mă să stau de-a dreapta Ta, 
pentru rugăciunile prea curatei Tale Maici, Stăpânei noastre de Dumnezeu Născă- 
toarei, şi cu puterea cinstitei şi de viaţă făcătoarei Tale Cruci şi a sfintei Tale 
Învieri, pe care învredniceşte-mă să o văd fără de osândă, cu mila şi cu iubirea de 
oameni a Părintelui Tău fără de început, cu care bine eşti cuvântat împreună cu 


Preasfântul, Bunul şi de viață Făcătorul Tău Duh, acum şi pururea şi în vecii 
vecilor. Amin! 


Rugăciune după Vecernie 


Te laud, Doamne, Dumnezeul meu, Te cânt şi Te măresc, Doamne, şi slăvesc 
bunătatea Ta, bine Te cuvântez şi Te prea măresc, Sfinte, şi laud iubirea Ta de 
oameni, şi mă închin Ţic, slavoslovind învierea Ta cea de a treia zi, că din ţărână 
m-ai zidit cu mâna Ta şi mi-ai dat viaţă prin Duhul Sfânt, domn peste tot pământul 
m-ai pus şi ca un părinte mi-ai poruncit să păzesc curăţia neîntinată. Furat am fost 
de sfatul şarpelui, nu m-am îngrijit, Hristoase, de legea Ta, mă ruşinez de golătatea 
mea, că Drept fiind, ai dat spre stricăciune ţărâna, dintru care m-am zămislit, şi ai 
poruncit ca pământul să odrăslească spini spre mâhnirea mea; lărgitu-m-am, şi în 
fărădelegile mele asemănatu-m-am dobitoacelor necuvântătoare. 


Tu însă, după ce ai înecat tot trupul în apele potopului, certând păgânătatea mea, n- 
am tras învăţătură din iuţimea mâniei Tale şi n-am ascultat de Tine, ci nebuneşte 
am sporit păcatul meu şi fărădelegea mea am înmulțit, şi numele Tău cel sfânt, 
Doamne, l-am dat făpturii, am lepădat dumnezeirea Ta şi am slujit făpturii neîn- 
suflețite, şi am mâniat, Stăpâne, numele Tău cel sfânt: dar Tu, de îndurările Tale 
iarăşi înduplecat şi mare fund în milostivire, nu ai răbdat să vezi zidirea Ta 
chinuită de diavolul, ci cu iubire de oameni ai plecat cerurile şi pentru mine Te-ai 
făcut om din curata Fecioară, precum scria în Legea lui Moisi şi în proroci, scuipat 
şi batjocorit ai fost, Îndelung-Răbdătorule, şi bătut, şi osândit la moarte, şi pe 
Cruce bine ai voit a Te pironi şi a gusta moarte, Cela ce eşti fără de moarte, şi ai 
înviat a treia zi. Doamne, scoală-mă spre slavoslovire pe mine, osânditul, şi cură- 
țeşte-mă de smintelile mele. 


Fiu al slavei Tale m-ai făcut şi Tată m-ai învrednicit a Te numi, dar iarăşi am călcat 
porunca Ta, făcându-mă rob păcatului. Tu însă, Doamne, mi-ai dăruit vreme de 
odihnă, ca să mă spăl cu lacrimi. Primeşte, Mântuitorule, pocăința mea, şi cură- 
țeşte-mă de întinăciunea smintelilor mele, şi curgeri de lacrimi dă-mi, ca să sting 
focul veşnic; tânguire şi pocăință dă-mi, ca să scap de plânsul ce va să fie; 
suspinare şi întoarcere dă-mi, ca să plâng aici şi să scap de chinul de dincolo, şi în 
veşmântul cel dintâi îmbracă-mă, Hristoase, şi în cămara Ta primeşte-mă, unde e 
glasul îngerilor Tăi şi unde se bucură cetele drepţilor. 


O, Preasfântă Treime de o funţă! De la slava Ta nu mă lepăda pe mine, păcătosul, 
că pe Tine, Dumnezeiască Treime, Te cinstesc, şi Ţie mă închin, şi placul Tău 
voiesc să-l fac cu toată inima mea, acum şi pururea şi în vecii vecilor. Amin! 


Rugăciune după Vecernie 


Învredniceşte-mă, Doamne, de zorii zilei ce va să vină şi de însăşi vederea soarelui, 
şi să fiu păzit fără de păcat cu ocrotirea Ta, Stăpâne, şi dă-mi să laud puterea Ta 
cea nebiruită, că frumoasă foarte ai plăsmuit făptura Ta, ca să slujească nouă, pă- 
cătoşilor: şi pe mine învredniceşte-mă de acest dar al luminii Tale. 


Rogu-mă Ție, Doamne: dă-mi, Milostive, să văd cândva lumina cea neînserată şi 
nesfârşită a feţei Tale - iar acum, îndemnat de ajutorul Tău, de mila Ta bucu- 
rându-mă strig grăind: slavă Ţie, Treime Sfântă, de o fiinţă, Nedespărțită şi de 
viață Făcătoare, Tatălui şi Fiului şi Sfântului Duh, acum şi pururea şi în vecii 
vecilor. Amin! 


Canon de rugăciune, al păcătosului Chiril 


Cântarea 1 


Irmos: Pomenind, o, suflete, dreapta lui Moisi, fugi din Egiptul cel iubitor de păcat 
şi leapădă robia lui Faraon celui cunoscut cu mintea, ca să primeşti toiagul Crucii 
şi să treci marea patimilor, cu smerenie strigând: Domnului să cântăm, căci cu 
slavă S-a proslăvit. 


Eu însumi sunt cel care dă în vileag facerile de rele dintru mine, cu care am mâniat 
pe Hristos, toate poruncile Lui călcând, şi acum povestesc toate gândurile, 
cuvintele şi faptele, întinăciunile şi fărădelegile mele, în auzul a toată lumea. 


Până când te împotmoleşti, sărmane suflete, cuprins de patimile trupeşti, de ne- 
milostivire şi nedreptate, de trufie şi de beție? Acestea sunt cursele vrăjmaşului, 
care te pogoară de viu la iad. Tu însă strigă cu pocăință: o, Hristoase al meu, rupe 
legăturile păcatului şi mă mântuieşte! 


Cu glasuri înfocate, cetele serafimilor slăvesc fără de tăcere Treimea întreit Sfântă, 
Făcătorul a toată făptura. Şi eu la Dânsa cad, cerând lăsarea multelor mele greşale: 
o, Milostive Ziditorule, măcar la sfârşit mântuieşte-mă! 


Asemenea fecioarelor nebune, nu am candela pocăinţei, nici n-am agonisit unt- 
delemnul milostivirii, şi în deşert bat în uşa cea zăvorâtă; ci, o, Maică a lui Dumne- 
zeu, izbăveşte de cumplitele munci sufletul meu sărman. 


Cântarea a 2-a 
Irmos: la aminte, cerule, a grăit Moisi, scriind a doua Lege celor ce o călcaseră pe 
întâia; pricepe, suflete, căderea ta, că Dumnezeu e Adevărat, judecând drept şi 


fiecăruia răsplătind după lucrul său. 


Ale lui Adam cugetând, în cele drăceşti căzut-am; de cele legiuite apucându-mă, în 
cele nelegiuite m-am abătut, lumina am urât, în bezna păcatului rătăcitu-m-am. 


Inaintea tuturor mărturisesc, ca Lameh, păcatele mele, dar nu mă las nicicând de 
răutăţile mele obişnuite. O, amar mie, ticălosului, că sunt vrednic de toate muncile! 


Ca Dumnezeu Multmilostiv, primeşte-mă pe mine, cel ce mă pocăiesc, şi dă-mi 
iertarea multelor mele greşale, ca în Treime să Te proslăvesc pe Tine, pe Tatăl şi 
pe Fiul şi pe Sfântul Duh. 


Ca cel ce sunt mai păcătos decât oricine, spre cer a căuta nu îndrăznesc, ci la tine 
căzând, strig: Preacurată Maică a lui Dumnezeu, milostiveşte-te de mine şi izbă- 
veşte-mă de muncile cele veşnice. 


Cântarea a 3-a 


Irmos: Prinos de rugăciune aduc Ţie cu duh înfrânt: ca un Dumnezeu Atotpu- 
ternic, bine roditoare fă sufletul meu cel istovit cu păcatele şi inima mea cea înţe- 
lenită de răutăţi. 


Dacă voi pomeni faptele mele, cu totul mă voi deznădăjdui, că n-am făcut voia lui 
Dumnezeu, ci toată pofta trupului, înşelat fiind de vrăjmaş, pe aceea am săvârşit-o: 
şi cine nu va plânge pentru mine, cel care pier cumplit? 


Amară foarte este, suflete, temniţa şi crunt e lanţul patimii pomenirii răului, care 
trăieşte întru tine - şi dacă nu te vei lăsa de ea, te vei da pe mâna dracilor celor răi 
şi de aceştia, ca un prins, crâncen vei fi muncit. 


Eu ca un om am greşit, însă Tu, ca un Dumnezeu, iartă-mă. Tată, Fiule şi Duhule 
Sfinte, Ție cu credinţă mă închin şi mila Ta cer până la suflarea cea de pe urmă. 


Apărătoarea şi mijlocitoarea către Dumnezeu cea din veac arătată a tuturor creş- 
tinilor, Marie, de Dumnezeu aleasă Stăpână, primeşte rugăciunea mea şi cu solirile 
tale dă-mi iertarea multelor mele greşale. 


Sedealna, glas 6. Prea pătimaşe suflete, cum te-ai rănit, cum te-ai spurcat amarnic 
şi cât de crunt te-ai netrebnicit! Sârguieşte-te, pocăieşte-te şi cazi la Dumnezeu 
strigând, doar te va izbăvi de munci. 


Judecata va fi fără milă, suflete, pentru cei ce n-au făcut mulă. la seama, cuvântul 
lui Hristos arată-l cu fapta, ia untdelemnul îndurărilor şi păzeşte nestinsă candela 


pocăinţei. Priveghează aşteptându-L pe Mire, ca să intri în cămara celor mântuiţi. 


Cântarea a 4-a 


Irmos: Mai înainte văzând cu duhul Avacum pogorârea Ta către sărăcia mea, Hris- 
toase, întărindu-se cu dumnezeiască iconomie a strigat: încordează cu mânie arcul 
Tău asupra vrăjmaşilor, izbăvind din robie pe robii Tăi ce strigă cu netăcute 
glasuri: slavă puterii Tale, Doamne! 


Pentru puţină vreme m-am numit rob al lui Hristos, iar în toate zilele şi până acum 
sunt rob învederat păcatului, lucrător fiind a toată nelegiuirea; cu toate necurăţule 
m-am spurcat şi de toată munca făcându-mă vinovat eu, ticălosul. 


Vai ţie, suflete păcătoase! Adesea te pocăieşti şi totdeauna păcătuieşti. De ce nu 
fugi de şarpe, dacă ştii că e pierzător? Cum nu te temi de scorpie, de ştii că are 
ghimpe ucigător? Varsă înainte de moarte lacrimi, ca să stingă focul cel veşnic. 


Nici cu mâna pe care am primit-o nu am făcut negoţ, ci am săpat pământul cel 
cunoscut cu mintea şi, înfăşurând sufletul meu în zdreanţa lenevirii, l-am îngropat 
pe el în necredinţă: ci Tu, Treime Sfântă, ia de la mine ce este al Tău, dar nu mă 
trimite legat în întunericul cel mai dinafară. 


Fărădelegile cele arătate şi cele nearătate, cele ştiute şi cele neştiute şi cele peste 
fire, ca un Dumnezeu, iartă-mi-le, pentru rugăciunile Născătoarei de Dumnezeu, 
care se roagă pentru toți, Hristoase Multmilostive, şi scoate-mă din prăpastia pă- 
catului. 


Cântarea a 5-a 


Irmos: Isaia, mintea cea de foc, mânat de Duhul a vestit şi mânecând către 
Dumnezeu s-a rugat să dea război Domnul asupra rău credincioşilor, că adevăr n- 
au făcut pe pământ. Pentru aceasta, suflete al meu, sculându-te din bezna păcatului, 
cu lumina pocăinţei, luminează-te. 


Făcutu-m-am următor ludei Iscarioteanului pentru câştig nedrept, şi am căzut din 
ceata ucenicilor lui Hristos vânzând adevărul pentru minciună, şi apăsat am fost de 
deznădejde: ci Tu, Hristoase, nu mă trece cu vederea, cum nu l-ai trecut pe Petru, 
care plângea cu amar. 


Nu te amăgi, o, suflete, zicând că te vei mântui prin simplă căinţă: dacă nu vei răb- 
da până în sfârşit, te vei asemăna viclenilor draci, care, cunoscându-L pe Dumne- 
zeu, fac răul, şi împreună cu aceştia vei fi chinuit în veci dacă nu vei plânge acum. 


În aceeaşi cetate se aflau văduva obijduită de potrivnicul său şi judecătorul cel 
nedrept, despre care grăieşte Mântuitorul: prin cetate înţeleg trupul meu, prin 
văduvă sufletul meu sărman, obijduit de cugetele inimii, iar prin judecător pe 
Cuvântul lui Dumnezeu, Unul din Treime, care aşteaptă pocăința mea. 


La tine cad, Maica lui Dumnezeu, ca la apărătoarea tuturor creştinilor şi ajutătoarea 
celor obijduiţi, rugându-mă şi cerând iertarea multelor mele răutăţi: curăţeşte sufle- 
tul meu sărman, ce s-a spurcat amarnic, cu rugăciunile tale cele plăcute lui Dumne- 
zeu. 


Cântarea a 6-a 


Irmos: Ca Iona strig Ţie, Hristoase, ținut în chitul răutăţilor mele: din adâncul 
păcatului scoate-mă, ca să nu se sfârşească sufletul meu, primeşte rugăciunea mea 
în Biserica Ta cea sfântă. 


La Tine cad, Hristoase Mântuitorule, cerând iertarea păcatelor mele, pe care din 
tinereţe şi până acum asupra sărmanului meu suflet le-am săvârşit: ci, ca un 
Milostiv, dăruieşte-mi lacrimi de pocăință. 


Foarte milostiv eşti, Hristoase, şi nu voieşti moartea păcătosului: aprinde lumina 
marii Tale mile, şi află-mă pe mine, drahma Ta, şi cheamă-i pe sfinţi vecini, şi fă 
ospăț pentru toţi - pentru îngeri şi pentru oameni. 


Te osteneşti în deşert, o, suflete, prin puterea ta căutând să te mântuieşti, dacă nu se 
va da ţie ajutor de la Dumnezeu. Pentru aceasta, cu osârdie mă închin Ție, Treime 
Sfântă: mântuieşte-mă pe mine, cel ce întru Tine nădăjduiesc. 


Fiind mai mare decât toate cinurile cereşti şi pământeşti, Fecioară, prea curată 
Născătoare de Dumnezeu, la tine cad rugându-mă: soleşte pentru mine la Fiul tău 
şi Dumnezeul tuturor să mi se dea iertare în Ziua cea înfricoşătoare a Judecăţii. 


Condac, glas 8: Cădere sufletească văzând în mine în toată vremea şi îndelungă 
răbdarea Ta, Mântuitorule, defăimând, de toate bunătățile m-am lipsit şi de toată 
munca m-am făcut vrednic: ci Tu, Multmilostive, ridică-mă pe mine, cel deznă- 
dăjduit, pentru Născătoarea de Dumnezeu. 


Cele pământeşti şi vremelnice îndrăgind, de bunătăţile cele veşnice m-am lipsit. 
Vino, deci, suflete, şi strigă lui Hristos: Unule lubitorule de oameni, care n-ai 
retezat nădejdea păcătoşilor, ci ai vărsat milostivire celor ce se căiesc, nu trece; cu 


vederea nici pocăința mea. Înţeleg că tâlharul s-a mântuit prin mărturisire şi va- 
meşul s-a curățit prin milostivire; mă gândesc şi la desfrânata care a plâns, că prin 
toți aceştia ai rânduit pilde de pocăință. Puternic eşti să ierți şi păcatele mele, cu 
care m-am spurcat după botez: curăție, ca un Dumnezeu, dăruieşte-mi şi mân- 
tuieşte-mă, pentru Născătoarea de Dumnezeu, Multmilostive. 


Cântarea a 7-a 


Irmos: Prin înger i-ai păzit pe tineri în cuptorul învăpăiat şi pe chinuitor arzându- 
1, l-ai ruşinat ca un Dumnezeu, arătată făcând puterea Ta, Căruia cântând grăim: 
Bine eşti cuvântat în veci, Dumnezeul părinților noştri! 


Nu mai amâna vremea pocăinţei, o, suflete, ca nu cândva să te ajungă degrabă 
mânia lui Dumnezeu lăsând de năprasnă toate, în fundul iadului să ajungi. 


Ştii osârdnica pocăință a marelui Teodosie şi prin ce a curăţit greşalele sale: şi tu te 
scoală din trândăvire, greşalele tale spălând cu lacrimi. 


Precum cinstesc pe Dumnezeu- Tatăl, aşijderea cred în Fiul Hristos, deopotrivă mă 
rog şi Duhului Celui Sfânt; în Unime slăvesc Treimea, mă închin Unuia Dumnezeu 
ŞI cer iertarea păcatelor. 


Doar în tine am, Născătoare de Dumnezeu, scăpare şi mângâiere, şi pe tine în aju- 
tor te chem: roagă-te lui Hristos, pe care L-ai născut, să-mi fie milostiv acum şi în 
Ziua Judecăţii. 


Cântarea a 8-a 


Irmos: Rugăciunea împărăteştilor tineri a răcit văpaia cuptorului şi a biruit întă- 
râtarea chinuitorului şi ca într-o cămară de nuntă cântând, grăiau: Binecuvântaţi, 
toată făptura, pe Domnul! 


Fără virtuţi rugându-te, suflete chiar dacă vei umple văzduhul de cuvinte, vei avea 
ca judecător pe Pavel, care zice: „Mai bine cinci cuvinte voiesc a grăi cu mintea 
mea, rugându-mă cu credinţă, decât zeci de mii de cuvinte cu limba." 


Multmilostive Doamne, caută spre mine, nemântuitul, şi primeşte această rugă- 
ciune proastă, nu cu iscusinţă alcătuită, ci din amărăciunea sărmanului meu suflet 
adusă pentru păcate. 


Ca lui Dumnezeu Celui Unuia în Treime, din adâncul inimii strig şi cu credinţă Ție 
mă rog, grăind: Tatăl nostru, carele eşti în ceruri, iartă-ne nouă datoriile noastre şi 
nu ne duce pre noi întru ispită, ci izbăveşte-ne de cel rău. 


Te-am mâniat, şi sufletul cu răutăţi mi l-am spurcat: ci Tu, cu mila Ta, curăţeşte- 
mă, ascultând rugile dumnezeieştilor Puteri, ce stau în jurul tronului Tău rugându- 
se pentru toată lumea. 


Cum voi sta eu înaintea Ta, Dumnezeule, Judecătorule a toată lumea, pârât pentru 
toate faptele mele rele, prin care nebuneşte am păcătuit şi cu voie tot m-am 
spurcat? Ci Tu, Hristoase, cu îndurările Tale miluieşte-mă pe mine, osânditul. 


Miluieşte-mă, Dumnezeule, miluieşte-mă când mă vei judeca, nu mă osândi la 
focul cel veşnic, nici nu mă certa cu iuţimea Ta, te roagă Fecioara curată, ceea ce 
Te-a născut, şi mulțimea îngerilor, şi soborul mucenicilor. 


Canon de pocăință către Domnul nostru lisus Hristos, care se cântă în toate 
zilele, facere a cuviosului părinte Chiril, glasul al cincilea 


Cântarea 1 


Irmos: Pomenind, o, suflete, dreapta lui Moisi, fugi din Egiptul cel iubitor de păcat 
şi leapădă robia lui Faraon cel cunoscut cu mintea, ca să primeşti toiagul Crucii şi 
să treci marea patimilor, cu smerenie strigând: Domnului să cântăm, căci cu slavă 
S-a proslăvit. 


Slavă Ţie, Dumnezeul nostru, slavă Ţie! 


La anii cei dinainte cuget şi înţeleg mulțimea răutăţilor mele, de la care întoarce- 
mă, Hristoase, ca să beau pelinul judecăților Tale spre alungarea vătămării păca- 
tului, ca să nu mi se închidă mie uşile pocăinţei. 


Slavă Ţie, Dumnezeul nostru, slavă Ţie! 


Voiesc a spune acum, Hristoase, înaintea icoanei Tale, toată amărăciunea şi lene- 
virea sufletului meu şi toată neputinţa trupului meu, că de mă şi silesc să tac 
păcatele mele, din durerea inimii mă mărturisesc Ţic, că sunt ca lucrătorul care, 
pierzând seminţele, n-are roadă, şi ca neguţătorul care, irosind cele împrumutate, 
va pătimi: ci pentru pocăință, Doamne, mântuieşte-mă. 


Slavă... 

Laud sfânta vieţuire a altora, dar de păcatele mele nu mă las; altora le dau lege, dar 
mai mult decât toţi am nelegiuit şi m-am făcut mai rău chiar decât ucigaşii de 
Hristos, talantul cel dat mie rău l-am pierdut, că dacă Tu, Doamne, nu vei zidi casa 
sufletului, deşartă e mântuirea omenească. 

Și acum... 

Către cine voi striga acum, şi cine va primi plângerea şi durerea mea şi suspinarea 
mea cea din inimă? Numai tu, prea curată Fecioară, nădejdea creştinilor şi a tuturor 


păcătoşilor. 


Cântarea a 3-a 


Irmos: Ca un Dumnezeu Atotputernic, fă bineroditor sufletul meu cel înţelenit cu 
relele pustiiri, ca să aduc Ție rugăciune cu duh înfrânt. 


Slavă Ţie, Dumnezeul nostru, slavă Ţie! 


Din scutece m-a dus în robie vrăjmaşul şi de focul drăcesc m-am aprins; arzând de 
nelegiuire, fac tot păcatul. Nu mă pocăiesc deloc cu durere, ci pier mândrindu-mă: 
Hristoase al meu, mântuieşte-mă pe mine, cel deznădăjduit. 


Slavă Ţie, Dumnezeul nostru, slavă Ţie! 


În tinereţe fărădelegea am lucrat şi poftele necurate, iar la bătrâneţe faptele de 
ruşine şi păcatele peste fire, şi până acum nu mă las de întinăciune, amăgit fiind de 
diavol, dar de acum, Doamne, mă pocăiesc: izbăveşte-mă de muncile cele veşnice. 


Slavă... 


Veacul meu se sfârşeşte, iar înfricoşătorul scaun de judecată se găteşte şi Il 
aşteaptă pe Judecător, ameninţându-mă cu foc şi munci şi cu văpaia ce nu se 
stinge: nor de lacrimi dă-mi şi stinge puterea ei, Cela ce vrei să se mântuiască toți 
oamenii. 


Și acum... 


Preacurată Maica lui Dumnezeu, Zidul de apărare al creştinilor! Izbăveşte norodul 
tău, care stă împotrivă vrăjmaşului celui mândru, ca să strigăm ție: Bucură-te, ceea 
ce eşti plină de har! 


Sedealnă, glas 8: Umblet viclean umblând într-ascuns, nu m-am tăinuit de atoate 
văzătorul ochi al lui Dumnezeu; credinţă mincinoasă am păzit, acoperind adevărul 
cu nedreptatea. Ca unul care ispiteşte pe Dumnezeu, rău am făcut şi toată rânduiala 
ca un lup am tulburat-o. Pentru aceasta, osândit am fost de judecata cea dreaptă; 
plata fărădelegilor mele înaintea tuturor voi primi; gheena şi celelalte munci 
aşteaptă să mă primească osândit. Cu milostivire căutând spre mine atunci, Hris- 
toase, miluieşte-mă. 


Cântarea a 4-a 


Irmos: Mai înainte văzând cu duhul Avacum pogorârea Ta către sărăcia mea, Hri- 
stoase, întărindu-se cu dumnezeiasca iconomie a strigat: încordează cu mânie arcul 


Tău asupra vrăjmaşilor, izbăvind din robie pe robii Tăi, ce strigă cu netăcute 
glasuri: Slavă puterii Tale, Doamne! 


Slavă Ţie, Dumnezeul nostru, slavă Ţie! 


Nu m-am deprins din tinereţe să filosofez cu vorbe meşteşugite şi nici să cânt 
bineglăsuitor, ci de păcate m-am lipit şi ştiu că sunt cu totul spurcat: milostive 
Doamne, primeşte proasta mea rugăciune, nu cu înţelepciune alcătuită, ci din 
amărăciunea sufletului adusă pentru păcate. 


Slavă Ţie, Dumnezeul nostru, slavă Ţie! 


Cuvântul iscusit, vorba plăcută, grăirea grabnic curgătoare a limbii nu mă vor 
izbăvi de munci pe mine, cel ce am inimă cugetătoare de cele rele, mă spurc în 
poftele sufletului şi sunt cufundat în adâncul focului: O, Milostive Mântuitorule, 
dăruieşte-mi vreme de pocăință! 


Slavă... 


Dincolo, după moarte, nici a lucra nu voi mai putea, nici rugăciunea mea nu va fi 
primită; acum, plângând, cer cu nădejde: dă-mi, Hristoase, să lucrez țarina cea bine 
roditoare a pocăinţei şi să culeg seceriş de bucurie, ca să aduc Ție roade de 
pocăință. 

Și acum... 

Fărădelegile mele cele arătate şi cele nearătate, cele văzute şi cele nevăzute şi peste 
fire, ca un Dumnezeu iartă-mi-le, pentru rugăciunile Născătoarei de Dumnezeu, 


care se roagă pentru toţi, Multmilostive Hristoase. Pentru aceasta, ridică-mă din 
adâncul păcatului. 


Cântarea a 5-a 

Irmos: Isaia, mintea cea de foc, mânat de Duhul a vestit şi mânecând către 
Dumnezeu s-a rugat să dea război Domnul asupra rău credincioşilor, că adevăr n- 
au făcut pe pământ. Pentru aceasta, suflete al meu, sculându-te din bezna păcatului, 


cu lumina pocăinţei luminează-te. 


Slavă Ţie, Dumnezeul nostru, slavă Ţie! 


Vrăjmaşul făcător de rele fără ruşine a năvălit asupra mea, scrâşnit-a din dinţi cu 
zavistie; mult m-am luptat, şi m-a biruit; căzut-am în cursele lui, şi ca pe o fiară 
spre ucidere m-a vânat, şi cu săgeata fărădelegii m-a săgetat, şi cu sabia păcatului 
m-a lovit: lisuse, Doctorul tuturor, vindecă-mă. 


Slavă Ţie, Dumnezeul nostru, slavă Ţie! 


Ispititorul credinţei mele mă împinge întâi la rău nu cu ce urăsc, ci cu lucrurile pe 
care le îndrăgesc, legându-mă cu ele ca în lanţuri, apoi mă trage şi în răutăţile 
celelalte şi se laudă cu pierzarea mea: ci Tu, Hristoase, primeşte-mă pe mine, cel ce 
mă pocăiesc. 


Slavă... 


Slăbeşte, Doamne, slăbeşte greşalele mele şi nu mă pierde cu fărădelegile mele, ci 
fă arătată asupra mea bunătatea Ta, ca să mânec şi să Te slăvesc pe Tine, Unule 
Iubitorule de oameni. 


Și acum... 


Maică a lubitorului de oameni Dumnezeu, când aduci rugăciune lui Dumnezeu 
pentru neamul creştinesc pomeneşte-mă pe mine, păcătosul, ca să nu fiu oprit de 
vameşii din văzduh şi să nu se îngreuneze păcatele mele în cântarele din văzduh, ci 
îngerilor cu chip luminat predă-mă. 


Cântarea a 6-a 

Irmos: Ca Iona strig Ție, Hristoase, ţinut în chitul răutăţilor mele: din adâncul 
păcatului scoate-mă, ca să nu se sfârşească sufletul meu, primeşte rugăciunea mea 
în Biserica Ta cea sfântă. 

Slavă Ţie, Dumnezeul nostru, slavă Ţie! 

Cu sufletul râvnesc pentru lucrul Domnului, dar cu trupul cad în păcat, stăpânit de 
multele gânduri ce odrăslesc, ca nişte ramuri, din rădăcina cea una a inimii - dintre 
care, Hristoase, nimiceşte-le pe cele uscate, adică păcătoase, ca să nu fiu aruncat cu 


ele în foc. 


Slavă Ţie, Dumnezeul nostru, slavă Ţie! 


Cruţat am fost până acum ca un pom în curtea legii lui Hristos, dar niciodată n-am 
făcut roadă bună Stăpânului meu şi Făcătorului meu de bine; mă cutremur de 
blestemul tăierii, dacă nu voi aduce la vreme roadă de pocăință. 


Slavă Ţie, Dumnezeul nostru, slavă Ţie! 


Pământul se împodobeşte cu florile, iar pomul este lăudat pentru roadă; eu însă m- 
am spurcat cu păcatele de tot felul şi, de acestea fiind stăpânit, de Dătătorul binelui 
m-am depărtat: Tu însă, ca un Milostiv, spală-mă de întinăciunea greşalelor mele. 


Slavă... 


De dormitare rea cuprins am fost fost eu, ticălosul, şi somnul deznădejdii m-a 
acoperit: Tu însă, Doamne, cu milostivire grabnică ridică-mă şi mă mântuieşte. 


Și acum... 


Uşa vieţii cea cunoscută cu mintea, prea curată de Dumnezeu Născătoare! La tine 
cădem cu credință: Izbăveşte-ne pe noi de necaz, că proslăvim Naşterea ta, şi 
roagă-te pentru mântuirea sufletelor noastre. 


Condac, glas 8: În toate ceasurile văzând în sinemi căderea cea sufletească şi 
îndelungă răbdarea Ta, Cuvinte, nesocotind, de toate bunătățile m-am lipsit şi de 
toată munca m-am făcut vinovat; ci Tu, Mult-milostive, pentru Născătoarea de 
Dumnezeu ridică-mă pe mine, cel deznădăjduit. 


Icos: Cele pământeşti şi vremelnice am iubit, de bunătăţile cele veşnice m-am 
lipsit. Hristoase lisuse, Unule lubitorule de oameni, nădejdea cea nelipsită a 
păcătoşilor, care verşi milă celor ce se căiesc, nu trece cu vederea nici pocăința 
mea, lisuse. Înţeleg că tâlharul prin mărturisire s-a mântuit şi vameşul prin mi- 
lostenie s-a curăţit şi la desfrânata care a plâns cuget, că în toţi aceştia ai pus pilde 
de pocăință, că cerți cu milostivire şi miluieşti cu căldură, pe cei ce se pocăiesc îi 
vezi şi în întâmpinarea lor alergi ca un părinte. Dacă voieşti, putere ai să 1erți şi 
păcatele mele, cu care şi după făgăduinţa botezului m-am spurcat, şi după făgă- 
duinţa călugărească: Tu, ca un Dumnezeu, dă-mi curăţie, pentru rugăciunile prea 
curatei şi prea lăudatei Maicii Tale. 


Cântarea a 7-a 


Irmos: Prin înger i-ai păzit pe tineri în cuptorul învăpăiat şi pe chinuitor, arzându- 
|, l-ai ruşinat ca un Dumnezeu, arătată făcând puterea Ta, Căruia cântând grăim: 
bine eşti cuvântat în veci, Dumnezeul părinţilor noştri! 


Slavă Ţie, Dumnezeul nostru, slavă Ţie! 


Păcatele altora cercetând, iar fărădelegea mea păzind, cu limba mă îndreptăţesc, 
dar cu faptele sunt mai rău decât necredincioşii eu, ticălosul; văd paiul din ochiul 
altuia, însă bârna mea nu o simt. O, Milostive Doamne! Cu judecata pe care o ştii, 
mântuieşte-mă. 


Slavă Ţie, Dumnezeul nostru, slavă Ţie! 

Intre toţi oamenii cei din veac nu pot afla păcătos asemenea mie; pentru aceasta, 
cuprins sunt de întristare şi necredincios mă ştiu, făţarnic înaintea oamenilor şi 
nelegiuit înaintea lui Dumnezeu. Pentru ce mă voi pocăi mai întâi nu ştiu: ci Tu, 
Hristoase, Dumnezeul meu, cu milostivirea Ta mântuieşte-mă. 

Slavă... 

Robul care a ascuns talantul primit spre lucrare de la Tine eu sunt, ticălosul de 
mine: ce voi face când vei veni să judeci pe fiecare după ceea ce a lucrat? Cruţă- 
mă, însă, Doamne, nu mă trimite în foc, Mult-milostive! 

Și acum... 

Ca Eva împreună-vorbind cu patimile trupeşti, ca de un şarpe am fost înşelat 
cumplit şi de mult bine m-am lipsit: Apărătoare înfricoşătoare, prea slăvită Năs- 
cătoare de Dumnezeu Marie, izbăveşte-mă de războiul cel diavolesc. 

Cântarea a 8-a 

Irmos: Rugăciunea împărăteştilor tineri a răcit văpaia cuptorului şi a biruit întărâ- 
tarea chinuitorului, şi ca într-o cămară de nuntă cântând, grăiau: Binecuvântaţi, 


toată făptura, pe Domnul! 


Slavă Ţie, Dumnezeul nostru, slavă Ţie! 


Nici un rang al acestei lumi nu-i va izbăvi de muncile cele veşnice pe călcătorii 
poruncii dumnezeieşti, că nemincinos e Judecătorul şi fără de părtinire. Ţie mă rog, 
Stăpâne: înainte de sfârşit, curăţeşte-mă. 


Slavă Ţie, Dumnezeul nostru, slavă Ţie! 


Ori puţin, ori mult vieţuind pe acest pământ, nimeni nu poate scăpa de moarte. 
Pentru că dincolo vor fi cercetate faptele, Tu iartă-mă aici, Doamne, ca să nu fiu 
muncit acolo precum cei fără de Dumnezeu. 


Slavă... 


Vindecă mintea mea rănită cu iubirea de plăceri a vieţii, şi îmblânzeşte învol- 
burarea patimilor mele, şi pe calea pocăinţei ridică-mă, ca să strig Ție cu glas de 
umilință: Doamne, nu mă osândi după faptele mele, ci cu milostivirea Ta mân- 
tuieşte-mă! 


Și acum... 


Născătoare de Dumnezeu Fecioară, lecuieşte-mi rănile ce putrezesc cumplit, fiind 
ascunse, spală-le cu untdelemnul lacrimilor, leagă-le cu faşa pocăinţei şi fă-mă 
sănătos, şi din patul deznădejdii ridică-mă, şi de tot răul şi de uneltirile vrăjmaşului 
izbăveşte-mă, şi du la Fiul tău rugăciunea mea. 


Cântarea a 9-a 


Irmos: Ceea ce eşti din fire Fecioară şi mai presus de fire ai născut pe Dumnezeu, 
blestemul Evei ai stricat şi pe Adam din legături l-ai izbăvit, roagă-te Fiului tău 
acum să-mi dăruiască iertarea păcatelor, ca să te măresc pe tine, Născătoare de 
Dumnezeu, cu credinţă dreaptă şi cu bucurie în inimă. 


Slavă Ţie, Dumnezeul nostru, slavă Ţie! 


Luat-am crucea lui Hristos, dar până la sfârşit nu am purtat-o. Cum mă voi mai 
numi creştin? Că nici o făgăduinţă nu am păzit curat; în toate am minţit Stăpânului 
meu Hristos. Cu grăbire fuge de vultur pasărea, iar eu tind cu grăbire către păcat. 
Ca peştele care a înghițit cârligul undiţei, aşa sunt prins de mulţimea răutăților 
mele; ci Tu, Doamne, cu milostivirea Ta mântuieşte-mă. 


Slavă Ţie, Dumnezeul nostru, slavă Ţie! 


A umbla pe calea dreaptă, împărătească, şi a păzi legea lui Hristos nu am voit; abă- 
tutu-m-am pe căi rele, pe spinii păcatului am călcat şi de aceştia am fost cumplit 
străpuns. Către Tine, Hristoase, strig: dăruieşte-mi lacrimi de pocăință, şi spală-mă 
de putreziciunea sufletului, şi fă-mă lipsit de întinăciune, Mântuitorule. 


Slavă... 


Cel ce voieşti ca toţi oamenii să se mântuiască şi vină la vrednicia cea dintâi, cu 
multă milostivirea Ta cercetează, Doamne, sufletul meu sărman; pe mine, cel ce 
toată viaţa în desfrânare mi-am cheltuit-o, primeşte-mă ca pe desfrânata şi 
miluieşte-mă. 


Și acum... 


Unule din Sfânta Treime, Hristoase, Adevăratul Dumnezeul nostru, pentru rugă- 
ciunile Sfintei Născătoare de Dumnezeu şi ale înainte-Mergătorului loan, ale 
puterilor cereşti, ale apostolilor şi prorocilor şi mucenicilor, ale ierarhilor şi 
cuvioşilor, în mijlocul tuturor sfinților spune-mi cu glasul Tău cel vrednic de laudă: 
lartă-se ție păcatele tale, mergi în viaţa veşnică! 


Canon de pocăință către Domnul Dumnezeu, a lui Chiril, episcopul Turovului 
care se citeşte în toate zilele, pe glasul al cincilea 


Cântarea 1 


Irmos: Pomenind, o, suflete, dreapta lui Moisi, fugi din Egiptul cel iubitor de păcat 
şi leapădă robia lui Faraon celui cunoscut cu mintea, ca să primeşti toiagul Crucii 
şi să treci marea patimilor, cu smerenie strigând: Domnului să cântăm, căci cu 
slavă S-a proslăvit! 


La anii cei dinainte cuget şi înțeleg mulțimea răutăţilor mele, de la care întoarce- 
mă, Hristoase, ca să beau pelinul judecăților Tale spre alungarea vătămării păca- 
tului, ca să nu mi se închidă mie uşile pocăinţei. 


Voiesc a spune acum, Hristoase, înaintea icoanei Tale, toată amărăciunea şi lene- 
virea sufletului meu şi toată neputinţa trupului meu, că de mă şi silesc să tac 
păcatele mele, din durerea inimii mă mărturisesc Ţie, că sunt ca lucrătorul care, 
pierzând seminţele, n-are roadă, şi ca neguţătorul care, irosind cele împrumutate, 
va pătimi: ci pentru pocăință, Doamne, mântuieşte-mă. 


Vremea vieţii mele puţină este şi plină de fapte rele, că nimeni n-a săvârşit răutatea 
şi păcatul cum am păcătuit eu, Mântuitorule, cu cuvântul, cu fapta şi cu gândul, cu 
ochii şi cu pofta, şi până în ziua de astăzi Te întărât. Mântuieşte-mă, Hristoase, de 
gândurile rele şi de greşale, ca să nu-mi fie mie cele de pe urmă mai rele decât cele 
dintâi. 


Fecioară Marie, Maica Vieţii mele, călăuzirea orbilor, bogăţia săracilor, puterea 
celor neputincioşi, vindecarea rănilor, uşurarea bolilor, prefacerea necazurilor şi 
dezlegarea legăturilor, nădejdea de mântuire! Auzi rugăciunea mea, împlineşte do- 
rirea mea, că voia ta este ajutor. 


Cântarea a 3-a 


Irmos: Ca un Dumnezeu Atotputernic, fă bineroditor sufletul meu cel înţelenit cu 
relele pustiiri, ca să aduc Ție rugăciune cu duh înfrânt. 


Din scutece m-a dus în robie vrăjmaşul şi de focul drăcesc m-am aprins; arzând de 
nelegiuire, fac tot păcatul. Nu mă pocăiesc deloc cu durere, ci pier mândrindu-mă: 
Hristoase al meu, mântuieşte-mă pe mine, cel deznădăjduit! 


În tinereţe fărădelegea am lucrat şi poftele necurate, iar la bătrâneţe faptele de 
ruşine şi păcatele peste fire, şi până acum nu mă las de întinăciune, amăgit fiind de 
diavol, dar de acum, Doamne, mă pocăiesc: izbăveşte-mă de muncile cele veşnice. 


Vai mie, că mă amăgesc cu obiceiurile păcătoase ale tinereţii, şi puţinul mi s-a 
făcut mie prăpastie mare, că mă văd biruit de păcat: spre milostivirea Ta caut, 
Dumnezeule, nu mă lepăda. 


Ştiută apărătoare şi mijlocitoare către Dumnezeu a tuturor creştinilor, Marie, de 
Dumnezeu aleasă Stăpână, primeşte rugăciunea mea şi cere iertarea greşalelor mele 
multe. 


Sedealna, glas 8: Umblet viclean umblând într-ascuns, nu m-am tăinuit de atoate- 
văzătorul ochi al lui Dumnezeu; credința mincinoasă am păzit, acoperind adevărul 
cu nedreptatea. Ca unul care ispiteşte pe Dumnezeu, rău am făcut şi toată rânduiala 
ca un lup o am tulburat. Pentru aceasta, osândit am fost de judecata cea dreaptă, 
plata fărădelegilor mele înaintea tuturor voi primi; gheena şi celelalte munci 
aşteaptă să mă primească osândit. Cu milostivire căutând spre mine atunci, 
Hristoase, miluieşte-mă pe mine, păcătosul, şi mântuieşte-mă. 


Slavă... Şi acum... 


Acelaşi glas: Nici un om, chiar dacă ar fi viaţa lui numai o zi, nu e curat de întină- 
ciune, ci fără de păcat e numai Unul Dumnezeu, care S-a îmbrăcat în trup pentru 
noi din Fecioara Maria, luând păcatele întregii lumi, Multmilostivul Hristos, 
Dumnezeul nostru, care voieşte ca toţi oamenii să se mântuiască, Bunul lubitor de 
suflete, Părintele orfanilor, Dumnezeul celor ce se căiesc, Doctorul sufletelor şi 
trupurilor noastre, Mântuitorul oamenilor. La Acesta să alergăm, ca să primim 
milă. 


Cântarea a 4-a 


Irmos: Mai înainte văzând cu duhul Avacum pogorârea Ta către sărăcia mea, 
Hristoase, întărindu-se cu dumnezeiască iconomie a strigat: încordează cu mânie 
arcul Tău asupra vrăjmaşilor, izbăvind din robie pe robii Tăi, ce strigă cu netăcute 
glasuri: slavă puterii Tale, Doamne! 


Vai ţie, suflete păcătoase! Adesea te pocăieşti şi totdeauna păcătuieşti. De ce nu 
fugi de şarpe, dacă ştii că e pierzător? Cum nu te temi de scorpie, de ştii că are 
ghimpe ucigător? Varsă înainte de moarte lacrimi, ca să stingă focul cel veşnic. 


Cuvântul iscusit, vorba plăcută, grăirea grabnic curgătoare a limbii nu mă vor 
izbăvi de munci pe mine, cel ce am inima cugetătoare de cele rele, mă spurc în 
poftele sufletului şi sunt cufundat în adâncul focului: o, Milostive Mântuitorule, 
dăruieşte-mi vreme de pocăință! 


În deşert iau seama la pilda smochinului, lăudându-mă cu frunzişul multei grăiri şi 
roadă faptelor bune nefăcând; de cred în Hristos, Fiul lui Dumnezeu, şi dracii cred, 
dar se cutremură de Ziua Judecăţii, când toți vor primi cinste sau munci după ceea 
ce au lucrat: Tu însă, Doamne Dumnezeule, mântuieşte-mă pe mine, păcătosul! 


Fărădelegile cele arătate şi cele nearătate, cele ştiute şi cele neştiute şi cele peste 
fire, ca un Dumnezeu, iartă-mi-le, pentru rugăciunile Născătoarei de Dumnezeu, 
care se roagă pentru toți, Hristoase Multmilostive, şi scoate-mă din prăpastia păca- 
tului. 


Cântarea a 5-a 


Irmos: Isaia, mintea cea de foc, mânat de Duhul a vestit şi mânecând către 
Dumnezeu s-a rugat să dea război Domnul asupra rău credincioşilor, că adevăr n- 
au făcut pe pământ. Pentru aceasta, suflete al meu, sculându-te din bezna păcatului, 
cu lumina pocăinţei luminează-te. 


Vrăjmaşul făcător de rele fără ruşine a năvălit asupra mea, scrâşnit-a din dinţi cu 
zavistie; mult m-am luptat, şi m-a biruit; căzut-am în cursele lui, şi ca pe o fiară 
spre ucidere m-a vânat, şi cu săgeata fărădelegii m-a săgetat, şi cu sabia păcatului 
m-a lovit: lisuse, Doctorul tuturor, vindecă-mă! 


ISpititorul credinţei mele mă împinge întâi la rău nu cu ce urăsc, ci cu lucrurile 
pe care le îndrăgesc, legându-mă cu ele ca în lanţuri, apoi mă trage şi în 
răutăţile celelalte şi se laudă cu pierzarea mea: ci Tu, Hristoase, primeşte-mă pe 
mine, cel ce mă pocăiesc. 


leşi fugind, suflete, din locul cel de păcătuire, că nefiind în pom roadă pofta nu te 
va mâna des în curte. Mai bine a pribegi pentru Dumnezeu decât a te încurca în 
laţul văzut, ca să nu te afli zidind şi iarăşi stricând lucrul Domnului. 


Maică a lubitorului de oameni Dumnezeu, când aduci rugăciune lui Dumnezeu 
pentru neamul creştinesc pomeneşte-mă pe mine, păcătosul, ca să nu fiu oprit de 
vameşii din văzduh şi să nu se îngreuneze păcatele mele în cântarele din văzduh, ci 
îngerilor cu chip luminat predă-mă. 


Cântarea a 6-a 


Irmos: Ca Iona strig Ţie, Hristoase, ţinut în chitul răutăţilor mele: din adâncul 
păcatului scoate-mă, ca să nu se sfârşească sufletul meu, primeşte rugăciunea mea 
în Biserica Ta cea sfântă. 


Cu sufletul râvnesc pentru lucrul Domnului, dar cu trupul cad în păcat, stăpânit de 
multele gânduri ce odrăslesc, ca nişte ramuri, din rădăcina cea una a inimii - dintre 
care, Hristoase, nimiceşte-le pe cele uscate, adică păcătoase, ca să nu fiu aruncat cu 
ele în foc. 


Cruţat am fost până acum ca un pom în curtea legii lui Hristos, dar niciodată n-am 
făcut roadă bună Stăpânului meu şi Făcătorului meu de bine; mă cutremur de 
blestemul tăierii, dacă nu voi aduce la vreme roadă de pocăință. 


În groapa pierzării multele sminteli ale fărădelegilor mele m-au aruncat şi, ţinut 
fiind de deznădejde, asemenea lui Cain m-am ascuns după ce am omorât sufletul 
meu cu multe nelegiuiri: Tu însă, Doamne, precum voieşti, cu rânduiala judecăților 
Tale mântuieşte sufletul ticălos. 


Pământul se împodobeşte cu florile, iar pomul este lăudat pentru roadă; eu însă m- 
am spurcat cu păcatele de tot felul şi de acestea sunt stăpânit. Bună Maică a 
Bunului Împărat, tu peste toate ai stăpânire: revarsă mila ta asupra mea, celui 
împătimit, că n-am nădejde din altă parte, că tu eşti nădejdea mea cea puternică. 


Condac, glas 6: De dumnezeieştile Scripturi am uitat, iar cele străine nebuneşte am 
cercetat eu, ticălosul, de mâhnirea tulburării fund ţinut şi în mijlocul lumii 
pătimaşe sălăşluindu-mă. Pe Tine, Dumnezeul şi Făcătorul tuturor, Te chem acum: 
grăbeşte, Îndurate, şi sârguieşte spre ajutorul meu, că poţi voind. 


Icos: Tinde mâna Ta, Milostive, spre mine, pătimaşul, şi mă ridică din groapa 
patimilor, în care de a mea voie m-am aruncat, şi mă scoală din somnul păcatului 
pe mine, cel apăsat de lenevire, izbăveşte-mă de flacăra cea cumplită pe mine, cela 
ce mi-am spurcat şi trupul, şi sufletul, şi trimite-mi înger povăţuitor şi ocrotitor, 
care să mă călăuzească în calea voii Tale, ca împreună cu dânsul să Te cânt pe 
Tine, Dumnezeu Cel bun şi îndurat, Făcătorul meu, care ai izbăvit din cuptorul 
haldeilor pe cei trei tineri, ce mai înainte au închipuit Naşterea Ta din Fecioară, 
strigând: grăbeşte, îndurate, şi sârguieşte spre ajutorul nostru, că poţi voind. 


Cântarea a 7-a 


Irmos: Prin înger i-ai păzit pe tineri în cuptorul învăpăiat şi pe chinuitor, arzându- 
|, l-ai ruşinat ca un Dumnezeu arătată făcând puterea Ta, Căruia cântând grăim: 
bine eşti cuvântat în veci, Dumnezeul părinţilor noştri! 


Păcatele altora cercetând, iar fărădelegea mea păzind, cu limba mă îndreptăţesc, 
dar cu faptele sunt mai rău decât necredincioşii eu, ticălosul; văd paiul din 
ochiul altuia, însă bârna mea nu o simt. O, Milostive Doamne! Cu judecata pe 
care o ştii, mântuieşte-mă pe mine, păcătosul. 


Laud sfântă vieţuire a altora, dar de păcatele mele nu mă las; altora le dau lege, dar 
mai mult decât toţi am nelegiuit şi m-am făcut mai rău chiar decât ucigaşii de 
Hristos, talantul cel dat mie rău l-am pierdut, că dacă Tu, Doamne, nu vei zidi casa 
sufletului, deşartă e mântuirea omenească. 


Între toţi oamenii cei din veac nu pot afla păcătos asemenea mie: pentru aceasta, 
cuprins sunt de întristare şi necredincios mă ştiu, făţarnic înaintea oamenilor şi 
nelegiuit înaintea lui Dumnezeu. Pentru ce mă voi pocăi mai întâi nu ştiu: ci Tu, 
Hristoase, Dumnezeul meu, cu milostivirea Ta mântuieşte-mă. 


Ca Eva împreună-vorbind cu patimile trupeşti, că de un şarpe am fost înşelat 
cumplit şi de mult bine m-am lipsit: Apărătoare înfricoşătoare, prea slăvită Năs- 
cătoare de Dumnezeu Marie, izbăveşte-mă de războiul cel diavolesc. 


Cântarea a 8-a 


Irmos: Rugăciunea împărăteştilor tineri a răcit văpaia cuptorului şi a biruit 
întărâtarea chinuitorului, şi ca într-o cămară de nuntă cântând, grăiau: Bine- 
cuvântaţi, toată făptura, pe Domnul! 


Nici un rang al acestei lumi nu-i va izbăvi de muncile cele veşnice pe călcătorii 
poruncii dumnezeieşti, că nemincinos e Judecătorul şi, fără de părtinire. Ţie mă 
rog, Stăpâne: înainte de sfârşit, curăţeşte-mă! 


Ori puţin, ori mult vieţuind pe acest pământ, nimeni nu poate scăpa de moarte. 
Pentru că dincolo vor fi cercetate faptele, Tu iartă-mă aici, Doamne, ca să nu fiu 
muncit acolo precum cei fără de Dumnezeu. 


Vremea s-a scurtat de acum, o, suflete, şi tu nu ţi-ai dezlegat cureaua încălțămintei, 
care este păcatul trupesc netămăduit. Rană am simţit în suflet, deznădăjduitu-m-am 


din pricina fărădelegilor mele, că între tâlhari am căzut: ci Tu dezleagă-mă, Hris- 
toase, de lanţurile păcatului. 


Născătoare de Dumnezeu Fecioară, lecuieşte-mi rănile ce putrezesc cumplit, fund 
ascunse, spală-le cu untdelemnul lacrimilor, leagă-le cu faşa pocăinţei şi fă-mă 
sănătos, şi din patul deznădejdii ridică-mă, şi de tot răul şi de uneltirile vrăjmaşu- 
lui izbăveşte-mă, şi du la Fiul tău rugăciunea mea. 


Cântarea a 9-a 


Irmos: Ceea ce eşti din fire Fecioară şi mai presus de fire ai născut pe Dumnezeu, 
blestemul Evei ai stricat şi pe Adam din legături l-ai izbăvit, roagă-te Fiului tău 
acum să-mi dăruiască iertarea păcatelor, ca să te măresc pe tine, Născătoare de 
Dumnezeu, cu credinţă dreaptă şi cu bucurie în inimă. 


Luat-am crucea lui Hristos, dar până la sfârşit nu o am purtat. Cum mă voi mai 
numi creştin? Că nici o făgăduinţă nu am păzit curat, în toate am mințit Stăpânului 
meu Hristos Dumnezeu. Cu grăbire fuge de vultur pasărea, iar cu tind cu grăbire 
către păcat. Ca peştele care a înghițit cârligul undiţei, aşa sunt prins de mulțimea 
răutăților mele: ci Tu, Doamne, cu milostivirea Ta mântuieşte-mă. 


Jugul uşor al lui Hristos l-am lepădat, după voia mea m-am deprins să umblu; 
abătutu-m-am pe căi rele şi lanţul diavolului am luat pe grumazul meu sufletesc. 
Ca racul, de nevoie merg înainte şi degrab spre păcat alerg îndărăt ca dânsul, şi cu 
înlesnire vrăjmaşul mă vânează şi mă răpește: ci Tu, Hristoase, izbăveşte-mă, ca să 
nu fiu zdrobit de dinţii iadului. 


A umbla pe calea dreaptă, împărătească, şi a păzi legea lui Hristos nu am voit; 
abătutu-m-am pe căi rele, pe spinii păcatului am călcat şi de aceştia am fost 
cumplit străpuns. Către Tine, Hristoase, strig: dăruieşte-mi lacrimi de pocăință, şi 
spală-mă de putreziciunea sufletului, şi fă-mă lipsit de întinăciune, Mântuitorule. 


Unule din Sfânta Treime, Hristoase, Adevăratul Dumnezeul nostru, pentru 
rugăciunile Sfintei Născătoare de Dumnezeu şi ale înainte-Mergătorului loan, ale 
puterilor cereşti, ale apostolilor şi prorocilor şi mucenicilor, ale ierarhilor şi 
cuvioşilor, în mijlocul soborului tuturor sfinţilor spune-mi cu glasul Tău cel vred- 
nic de laudă: Iartă-se ţie păcatele tale, mergi în pacea cea veşnică! 


www.sophia.ro 
978-973-136-452-0 


| 


